Тинч океанида дунёдаги энг катта денгиз булути топилди\n23:22 / 26.05.2016\nГавайи архипелагининг шимоли-ғарбида дунёдаги энг катта булут (сув жонивори) топилди. Rossellidae оиласига мансуб организмнинг узунлиги 3,5 метр ва баландлиги автомобиль каби икки метрни ташкил этади. Мазкур янгилик ҳақида New Scientist нашри хабар бермоқда.\nБулутни Папаханаумокуакеа денгиз захираси яқинидаги 2100 метр чуқурликда топишди. Уни океанологик экспедиция чоғида видеокамерага суратга олишди.\nУзоқ умр кўрувчи маржонлар ёшини минераллар бўйича аниқлаш имкони мавжуд. Бироқ маржонлардан фарқли ўлароқ, гигант-булутнинг ёшини аниқлаш олимларга қийинчилик туғдирмоқда. Унинг ёши бир неча юз ёки яна бир неча минг йил бўлиши мумкин.


Коррупция жанггариликни кучайтирмоқда\n20 май 2022, Тошкент вақти: 21:03\nИнгушетия президенти Юнусбек Евкуров фикрича, минтақада кенг тарқалган коррупция исломчи жанггариларнинг фаолияти кучайишига сабаб бўлмоқда.\nReuters ахборот агентлигига берган интервьюси чоғида Евкуров "бандитлар" давлат амалдорларига пора бериб иш битиришади, деди.\nЖорий йилнинг июнида амалга оширилган суиқасддан жароҳат олиб бир ўлимдан қолган Ингушетия президенти коррупционер амалдорларни қаттиқроқ жазолаяжаги ҳақида гапирди.\nИнгушетияда турли жаноий гуруҳларнинг ҳужумлари тез-тез амалга ошириб турилади. Август ойида милиция бўлими олдидаамалга оширилган портлашдан 20дан зиёд киши ўлган эди.


#Uzbekistan: Ўзбек сўмини деноминация қилиш керакми? - BBC O'zbek\n#Uzbekistan: Ўзбек сўмини деноминация қилиш керакми?\nЎзбекистонда пул бирлиги сўмни деноминация (пул қийматини ўзгартириш) вақти келдими?\nУшбу масала Фейсбукдаги Потребитель Плюс гуруҳида муҳокама қилинди. Гуруҳ иштирокчиси Максат Алимов муҳокамага чорлар экан, 5000 сўмлик пул банкнотаси бугунги кунда Ўзбекистонда энг йирик банкнота эканлигини айтган. 'Пулимизнинг таннархи қийматига қараганда анча юқори, 1:1000 миқдорида деноминация қилиш керак', деган фикрни олдинга сурган. 'Агарда шундай қилинадиган бўлса, одамлар катта харид учун қоплаб пул кўтариб юришмас эди ва банклар ҳам корхоналарга ойлик пулларини тарқатишда қулайроқ бўлар эди', деб фикр билдирган. Унинг таклифига жавобан гуруҳ аъзолари ўз шарҳларини қолдирганлар.\n(Изоҳлар таҳрирсиз чоп этилмоқда)\nОгюст Роден: Биздақа, қўл билан бошқариладигон иқтисод ҳолатида ҳар 10 йилда деноминация қилиш керак бўлади. Аста секинлик билан Зимбабве йўли билан кетаяпмиз.\nАнатолий Иногамов: Худо асрасин. Деноминация бу сўмнинг кескин қадирсизланиши, инфляциянинг ўсиши, иқтисод тушкунлиги бу ҳаммаси дефолтка олиб келади, биз эса буни ҳеч ҳоҳламаймиз. Коробкаларда [пул] кўтариб юрамиз ундан кўра.\nSalah Ad Din Usmanov: Ўзбек сўмини деноминация қилиш – Ислом Каримов ваъда қилган "Буйук келажжака олиб борувчи", 5 принципли "Ўзбек Модели" ишламаслигидан далолатдир. Бунга автор ва унинг атрофидагилари иқрор бўлишмайди.\nMahmudjon M. Abdujabboriy: Алла қачон каттароқ пул бирлигини муомилага чиқариш ёки 1 га 1000 деном қилиш керак эди.\nAli Bek: Ҳозирги ҳолатимизда фақатгина карточкалик [пластик] тўлов тизимини жорий этиш керак, лекин шуни ҳам эплай олишмаяпти.\nШарифхон Садыков: Карточкалик тўлов тизимини теҳник жиҳҳатан такомиллаштириш керак.\nРустам Бек: Ҳеч бўлмаганда 10,000 сўмлик чиқаришса, бозорга боришимиз анча енгилашар эди!\n#Uzbekistan: 'Хайр ўзбек футболи, хайр!..'\n“Ўзбекистонда футбол ва санъатга цензура йўқ”\n#Uzbekistan: 'Аквапаркдаги нархдан дод!'\n#Uzbekistan: нархлар ошгач, баҳс қизир


Президент соғлиқни сақлаш соҳасидаги муҳим йўналишларни белгилади | Qalampir.uz\nПрезидент соғлиқни сақлаш соҳасидаги муҳим йўналишларни белгилади\nЖамият\t18 Май 22:28 4918\nБугун, 18 май куни Президент Шавкат Мирзиёев раислигида соғлиқни сақлаш соҳасидаги ислоҳотлар самарадорлигини ошириш чора-тадбирлари муҳокамаси юзасидан видеоселектор йиғилиши ўтказилди.\nТинчлик ва соғлик – инсон ҳаёти учун энг керакли неъматлар. Бу икки йўналиш давлат ижтимоий сиёсатининг муҳим негизлари этиб белгиланган.\nХусусан, Ўзбекистон Республикаси соғлиқни сақлаш тизимини ривожлантириш концепцияси асосида соҳа босқичма-босқич такомиллаштириб келинмоқда. Сўнгги бир йилда тиббий хизмат сифатини оширишга қаратилган 20 дан ортиқ фармон ва қарорлар қабул қилинди. Бу йил соҳага бюджетдан 21 триллион сўм, яъни 2017 йилга нисбатан 3 баравар кўп маблағ ажратилди.\nЛекин, тизимда самарадорлик ва аҳолига қулайликларни ошириш бўйича ҳали кўп иш қилиш керак. Жойларда ўтказилган сўровларда бор-йўғи 13 фоиз аҳоли тиббиётдаги ижобий ўзгаришларни сезаётганини айтган.\nДавлат раҳбари соҳадаги вазифаларни 5 та йўналишда кўрсатиб ўтди.\nБиринчиси – бирламчи тиббиёт бўғинини касалликни эрта аниқлайдиган ва даволайдиган тизимга айлантириш.\nИккинчиси – ихтисослашган марказлар томонидан жойларда тор доирадаги тиббий хизматлар ҳажмини ошириш ва сифатини тубдан яхшилаш.\nУчинчиси – рақамлаштириш орқали соҳада қоғозбозлик, бюрократия ва коррупцияни кескин қисқартириш.\nТўртинчиси – тиббиётнинг барча йўналишларида рақобатни ривожлантириш ва хусусий сектор иштирокини кенгайтириш.\nБешинчиси – тиббиёт ходимлари билимини ошириш, таълим ва илм-фанни ривожлантириш.\nЙиғилишда ушбу вазифаларни бажаришнинг амалий жиҳатлари муҳокама қилинди.\n"Тиббиётдаги ислоҳотларни сифатли, манзилли амалга оширсак, одамлар рози бўлади, соғлиғини тиклаб олади. Соҳа мутасаддилари, ҳокимлар ҳар бир қишлоқ шифокори билан, ҳамширалар билан гаплашиб, жаҳон тажрибасини ўрганиб, чора-тадбирлар кўрса, албатта ўзгариш бўлади", деди Шавкат Мирзиёев.\nАввало, оилавий шифокор пункти ва поликлиникаларда тиббий хизматлар сифатини яхшилаш масаласига эътибор қаратилди.\nБугунги кунда 250 дан зиёд касалликларнинг 87 тасини бирламчи бўғинда даволаш мумкин. Бунинг учун мазкур бўғинни малакали кадрлар, шошилинч ёрдам учун зарур 50 хил дори ва 16 турдаги тиббиёт воситалари билан таъминлаш керак.\nПрезидент сурункали касалликларни бирламчи бўғинда даволаш, айниқса, юрак-қон томир ва ошқозон-ичак хасталиклари профилактикасини кучайтириш муҳимлигини таъкидлади. Бирламчи бўғинда даволаш зарур бўлган касалликлар бўйича бепул тиббий хизматлар пакети жорий этилиши белгиланди.\nЖаҳон соғлиқни сақлаш ташкилоти билан ҳамкорликда оилавий шифокорлар малакасини ошириш, “Қишлоқ шифокори” дастури доирасида олис ва чекка ҳудудларга мутахассисларни жалб қилиш кераклиги қайд этилди. Оилавий шифокор пункти ва поликлиникаларда штатлар нормативи, шифокорлар ва ўрта тиббиёт ходимларининг малака талаблари, жиҳозлаш стандартларини такомиллаштириш вазифаси қўйилди.\nМамлакатда 17 та ихтисослашган тиббиёт маркази бор. Улар томнидан жойларда тиббий кўриклар ўтказилаётгани натижасида касалликлар эрта аниқланиб, оворагарчиликларнинг олди олинмоқда.\nХусусан, Фтизиатрия ва Педиатрия марказлари барча ҳудудларда ўз филиалларини ташкил этгани боис, Тошкентга келувчи беморлар сони сўнгги 2 йилда қарийб 20 фоизга камайган.\nДавлат раҳбари ихтисослашган марказлар билан вилоят, туман ва шаҳар шифохоналарини самарали боғлаб, малакали тиббий хизматларни аҳолига яқинлаштириш зарурлигини таъкидлади.\nМисол учун, жарроҳлик амалиётини талаб этмайдиган юрак-қон томир, ошқозон-ичак, нафас йўллари, тери касалликларига диагноз қўйиш, даволаш ва реабилитация жараёнларини туманларда амалга ошириш мумкин. Кўз микрохирургияси, урология, травматология, кўкрак ва қорин бўшлиғи йўналишларидаги жарроҳлик муолажаларини вилоят даражасида ташкил қилиш учун шароитлар етарли.\nРеспублика марказларида эса мураккаб ташхисли касалликлар ва юқори технологик амалиётлар бажарилиши устувор бўлиши керак.\nШу боис, вилоят ва туман шифохоналарида даволанадиган касалликлар рўйхатини тасдиқлаб, қуйи бўғин шифокорлари малакасини ошириш чоралари белгиланди.\nҲокимликларга ҳудудий тиббиёт муассасаларини ангиограф, лапароскоп, сунъий қон айлантириш каби юқори технологик ускуналар ва тиббиёт воситалари билан таъминлаш вазифаси қўйилди.\nШунингдек, хусусий тиббиёт ташкилотларига лицензия бериш тартибини соддалаштириб, жараёнларни тўлиқ рақамлаштириш зарурлиги айтилди.\nМамлакатда 3 мингдан ортиқ тиббиёт муассасаси бўлиб, уларнинг фаолиятига замонавий технологиялар жорий этилмоқда. 423 та бирламчи тиббиёт муассасаси “Электрон поликлиника” ахборот тизимига уланган.\nЛекин янгича ишлаш учун ҳамма жойда ҳам шароит зўр эмас. Айрим тиббиёт муассасаларида компьютер етишмайди. Соҳани рақамлаштириш учун бу йил бюджетдан 28 миллиард сўм ажратилган бўлса-да, бу борадаги ишлар суст кечмоқда.\nШу боис, вилоят тиббиёт бошқармаларида рақамлаштириш ва давлат-хусусий шерикликни ривожлантириш бўйича ўринбосар лавозими ташкил этилиши белгиланди. Шунингдек, барча тиббиёт муассасаларида электрон тизим билан ишлайдиган 2 мингта оператор-ҳамшира вазифаси жорий этилади.\nШу йил 1 августга қадар электрон ордер тизимини ишга тушириб, барча ҳудудлар ва ихтисослашган марказларни улаш, Тошкент шаҳридаги барча поликлиникаларни тўлиқ рақамлаштириш бўйича топшириқлар берилди.\nЙиғилишда оналар ва болалар саломатлигини мустаҳкамлаш масалаларига алоҳида эътибор қаратилди. Аввало, уларни соғлом турмуш тарзига ўргатиш, болаларнинг тўғри овқатланишини йўлга қўйиш муҳимлиги таъкидланди. Ҳар бир ҳудуд бўйича таҳлиллардан келиб чиқиб, мақсадли скрининглар ўтказиш вазифаси қўйилди.\nВилоятларда Перинатал ва Скрининг марказлари ягона кластер сифатида бирлаштирилиб, тумангача тушадиган бўғин ташкил қилиниши қайд этилди.\nСоҳадаги яна бир болзарб йўналиш таълим, фан ва кадрлар тайёрлашни ривожлантиришдир.\nТиббиёт соҳасидаги ҳозирги таълим услублари бундан 30-40 йиллар аввал тасдиқланган, дарсликларнинг аксарияти халқаро стандартларга жавоб бермайди. Олий ўқув юртлари ва ихтисослашган марказларда илмий салоҳиятга қизиқиш, рағбат кам.\nШу боис, тиббиёт олий таълим муассасаларини трансформация қилиш, илғор хорижий тажриба асосида, менежерлар ҳамда юқори технологик ускуналар билан ишлайдиган мутахассислар тайёрлаш бўйича янги йўналишлар очиш зарурлиги таъкидланди. Ординатура ва магистратурада ўқиётган иқтидорли ёшларни хорижда малака оширишга юбориш юзасидан кўрсатмалар берилди.\n"Соғлиқни сақлаш тизимига ҳар йили бир неча триллионлаб маблағ ажратилади, халқаро кредитлар жалб қилинади. Ушбу ажратилаётган маблағлар самарасини халқимиз сезиши керак", деди Президент.\nЙиғилишда муҳокама қилинган масалалар юзасидан мутасаддиларнинг ахбороти эшитилди.\n29 Ноябрь 14:43 64275\n30 Ноябрь 10:55 50711\n29 Ноябрь 12:05 27997\n29 Ноябрь 17:54 22661\n30 Ноябрь 13:47 20878


Янги ФПК 2018 йил 1 апрелдан кучга киради | NORMA.UZ\nЯнги ФПК 2018 йил 1 апрелдан кучга киради\nФуқаролик процессуал кодексининг янги таҳрири эълон қилинди. У 22.01.2018 йилдаги ЎРҚ–460-сон Қонун билан тасдиқланган.\nҲужжат 2018 йил 1 апрелдан амалга киритилади. Судьялар ва юридик соҳанинг бошқа ходимлари судда иш юритишнинг ўзгарган тартиби билан танишиб олишлари учун амалга киритиш муддати кечиктирилмоқда. Ушбу санага қадар кодекснинг эски таҳрири амалда бўлади. У 30.08.1997 йилда қабул қилиниб, 1.01.1998 йилда кучга кирган эди.\nЭслатиб ўтамиз, Президентнинг 21.10.2016 йилдаги ПФ–4850-сон ва 21.02.2017 йилдаги ПФ–4966-сон Фармонлари суд соҳасидаги туб ислоҳотларга йўл очиб берди. Улар орасида: Олий ва Олий хўжалик судларининг бирлаштирилиши, хўжалик судларининг иқтисодий судларга айлантирилиши, янги маъмурий судларнинг ташкил этилиши ва бошқалар.\nБу 3 та кодекс ишлаб чиқилишини тақозо этди: Фуқаролик процессуал кодекси (янги таҳрирда), Иқтисодий процессуал кодекси ва Маъмурий суд ишини юритиш тўғрисидаги кодекс. Бундай вазифани қисқа муддатда ҳал қилиб бўлмасди. Шу боис 2017 йил апрель ойида Фуқаролик процессуал ҳамда Хўжалик процессуал кодексларига оралиқ ўзгартиришлар киритилди. Улар асосан маъмурий ишларнинг кўриб чиқилишини ташкил этишга қаратилган эди (батафсил – бу ерда).\nШу билан бирга янги кодекслар устида ишлар бошлаб юборилди.\nФуқаролик процессуал кодексининг янги таҳрири 3 та янги кодекс туркумидаги дастлабкиси бўлди. Унинг ҳажми анча кенг бўлиб, ўз ичига 5 бўлим, 47 боб ва 491 моддани (олдингисида - 5 бўлим, 40 боб ва 451 модда) ўз ичига олади. Маъмурий суд ишини юритиш тўғрисидаги кодекс ва Иқтисодий процессуал кодекси лойиҳалари ҳам ишлаб чиқилган, уларнинг яқин вақтларда қабул қилиниши кутилмоқда.\nФуқаролик суд ишини юритиш соҳасидаги янгиликлар ҳам талай. Шу боис уларни сайтимизда алоҳида материалларда батафсил ёритамиз.


26 май 2022, Тошкент вақти: 16:29\nТуркманистонда Алабай зотли итга олтиндан ўрнатилган ҳайкал.\nТуркманистон парламенти «Хизмат кўрсатган итбоқар» ва «Халқ итбоқари» фахрий унвонларини таъсис қилиш тўғрисидаги қонун лойиҳасини қабул қилди. Бу ҳақда маҳаллий давлат матбуотига таянган ҳолда Озодлик радиосининг туркман хизмати хабар берди.\nДепутатлар унвон жорий қилинишини президент Гурбангули Бердимуҳамедовнинг «миллий тарихий ва маданий меросни сақлаш ва оммалаштиришга қаратилган саъй-ҳаракатлари» билан боғладилар.\nПрезидент фахрий ит боқувчиларига тақдим этиладиган эмблемаларни ҳамда Алабай (бўрибосар) итлари иштирокида ўтказиладиган гўзаллик танлови ғолибига бериладиган «Йилнинг жасур туркман Алабайи» медалини шахсан кўриб чиққан.\nБердимуҳамедов Алабайлар ҳақида китоблар ёзган ва ушбу ит зотига шеър ва қўшиқлар бағишлаган. Мамлакат оммавий ахборот воситалари президентнинг «Туркман Алабайи» китоби «халқ ҳаёти ва тақдирида муҳим роль ўйнайди», деган фикрни илгари суриб келади.\n2020 йил 10 ноябрь куни Ашхободда Алабайга улкан олтин ҳайкал ўрнатилган.


Qalampir.uz - Ангела Меркель ҳам аёл, унда ҳам рўзғор бор\nАнгела Меркель ҳам аёл, унда ҳам рўзғор бор\n13:39, 24.12.2016 Олам\nБайрам арафасида “бозор-ўчар” қилиш учун дўконга келган Ангела Меркелга 3 тансоқчи ҳамроҳлик қилди.\nРождество байрами арафасида Германия канцлери Ангела Меркель Берлиндаги супермаркетларга ташриф буюриб, рўзғорига керак нарсаларни харид қилди. Уни бу “ташриф” давомида уч нафар тансоқчи ҳимоя қилди. Бу ҳақда “Bild” нашри хабар тарқатди.\nМаълумотларга кўра, ҳукумат раҳбари дўкондаги хариди учун бор йўғи 100 евро сарфлаган. Меркель хонимнинг истеъмол маҳсулотлари тўплами жуда оддий бўлиб, улар орасида Рождествога аталган ғоз, зоғорабалиқ, вино йўқ эди.\nАнгела Меркель байрам олди савдо вақтида сариёғ, картошка, творог, конфет харид қилган.\nҲозирча Ангела Меркель Рождествони қаерда кутиб олиши номаълум. Одатда Меркель турмуш ўртоғи билан Швейцарияга дам олишга борар эди, аммо Берлинда бир неча кун аввал юз берган теракт сабаб у Германияда ҳам қолиши мумкинлиги тахмин қилинмоқда.\nТеглар:Ангела Меркель Рождество\nЭрдўған Меркель билан учрашади\n12:27, 11.01.2018 754\nАнгела Меркель ва Ражаб Тойиб Эрдўған телефонда суҳбатлашди\n11:59, 01.12.2017 601\nПомидор улоқтириш “европача демократия”нинг ўзига хос элементими?\n10:32, 09.09.2017 1 312\n07:53, 06.09.2017 2 084\nФото: агар сиёсатчилар автомобилга айланишганда қандай кўринишда бўлишарди?\n18:25, 12.07.2017 4 206


27 июн 2022, Тошкент вақти: 07:18\nЎзбекистон президентининг собиқ матбуот котиби раҳбарлиги остида тўрт йил фаолият юритиб келган 12news.uz ёпилиб қолди. Ўзбекистон ҳукумати сиёсий кўз-қарашини ифода этувчи сайтнинг нима сабабдан ёпилгани маълум эмас. Нашр таъсисчиси бўлган “Media-Balans” ширкатидагилар сайт техник сабабларга кўра ёпилганини айтишди. Ҳукуматга яқин манбалар эса сайтнинг ёпилишига нашрда “тепадагиларга ёқмаган мақола кетиб қолиши” сабаб бўлганини таъкидламоқда.\nЎзбекистонда давлатнинг биринчи одамлари тасдиғидан ўтган ахборотни жамоатчиликка сиздирувчи саноқли сайтлардан бири бўлган 12news.uz аслида ўтган ой бошидан буён очилмаётган эди.\nНашр таъсисчиси бўлган “Media-Balans” ширкати раҳбари Шуҳрат Ориповнинг Озодликка айтишича, сайт техник муаммолар сабаб ёпилганини айтди.\n“Яқин келажакда унинг қайта очилиши даргумон. Ёпиш ҳақда биз қарор берганимиз йўқ. Бу ҳақда сизга бошқача изоҳ беролмайман, сизга айтдим, сайт техник сабаб ёпилди, бор гап шу”, деди ширкат раҳбари.\n12news.uz сайти Ўзбекистонда энг кўп кириладиган веб-саҳифалардан бўлиб, кунига 10 минг киши қиргани айтилади.\nЎзбекистон президентининг собиқ матбуот котиби, МХҲ офицери Дилшод Нуруллаев раҳбарлиги остида тўрт йил фаолият юритган сайт давлатнинг юқори лавозимдаги раҳбарлари тасдиғидан ўтган, миллий хавфсизлик идоралари сиздирган хабарларни бериб келгани айтилади.\nЖумладан, диндорлар устидан маҳкамалар ёки порахўр милиция амалдорларининг қамалиши каби ҳукумат нашрлари бермайдиган хабарларни 12news.uz сайтида ўқиш мумкин эди.\nҲукуматга яқин манбалар сайтнинг ёпилишича техник сабаблар эмас, тепадагиларга ёқмаган мақоланинг нашрда кетиб қолгани сабаб бўлганини айтмоқда.\n12news.uz сайтига ишлаган журналистлардан бирининг Озодликка айтишича, бу ерда гап академик Рустамжон Абдуллаев муаллифлиги остида “Ўзбекистон НАТОга аъзо бўлиши керак” сарлавҳали мақола ҳақида кетяпти.\n- Эсингизда бўлса, ўтган йили муаллифи академик Рустамжон Абдуллаев экани айтилган бир мақола сайтда босилган эди. Аслида,бундай академик борми-йўқми, билмаймиз. Билсангиз керак, бундай мақолалар тайёр келади ва нуқта-вергули ҳам ўзгартирилмасдан босилади. Шу мақолада Ўзбекистоннинг НАТОга қўшилиши ва шундан сўнг Тошкент МДҲда ҳудудий кенгайтиришларни бошлаб юбориши мумкинлиги айтилганди. Бу мақола қўшни давлатларда катта шов-шувга сабаб бўлиб, бир кундан сўнг сайтдан олиб ташланган эди. Кейин шунга ўхшаш яна икки-учта ишкалликлар бўлиб, энди сайтни ўзини ёпишяпти, - дейди исми сир қолишини истаган ўзбекистонлик журналист.\nИкки йил аввал Ўзбекистонда ўзбек ўқувчилари орасида яхши танилиб улгурган Olam.uz сайти ҳам ёпилган эди. Olam.uz раҳбарияти ҳам сайтнинг ёпилишини техник сабабларга боғлиқлиги билан изоҳлаган эди.\nЎтган йилнинг ёзида эса Ўзбекистон ва Марказий Осиё бўйича янгиликларни ёритиб келган Mezon.uz сайти ҳам "техник носозликлар" сабаб ёпилди.


Президент Мирзиёев бугун Самарқандда\n27 феврал 2021, Тошкент вақти: 15:10\nМирзиёев Имом Бухорий ёдгорлик мажмуаси ёнида илмий-тадқиқот маркази билан танишди. Самарқанд, 2018, 11 январь.\nПрезидент Шавкат Мирзиёев Самарқанд вилоятига хизмат сафари доирасида Имом Бухорий мақбарасини зиёрат қилди, Қуръон тиловат қилинди.\nБу ҳақда хабар қилган давлат раҳбари расмий сайтига кўра, Имом Бухорий ёдгорлик мажмуаси ёнида илмий-тадқиқот марказини қуриш ва пардозлаш ишлари ниҳоясига етказилган.\n- Дунё харитасида яна бир илмий марказ пайдо бўлди. Бу марказ мамлакатимизга илм, барака олиб келади. Ёшларимизга билим, куч беради. Бу ерда ўқиганлар, зиёратган келганлар катта маънавият, маърифат олади, - деган Шавкат Мирзиёев.\nМарказ илмий ходимлари томонидан “Имом Бухорий таърифи”, “Алоуддин Усмандий Самарқандий ҳаёти ва илмий мероси”, “Лубобул ҳадис асари” каби 17 та китоб нашрга тайёрланган.\nХорижий мамлакатларнинг кутубхона фондларида сақланаётган 535 та қўлёзма ва тошбосма асарларнинг электрон нусхалари олиб келинган, Марказда сақланаётган 1 168 та асарнинг каталоги тайёрланган.


"Локомотив" 21 мартдан машғулотларга киришади / CHAMPIONAT.asia\n15:07"Манчестер Юнайтед" Адриен Рабьо билан музокаралар олиб борди 0 14:48Olamsport: Тайсонга жанг учун 20 миллион тайёрлаб қўйилди, "Хабибга қарши жанг - афсонага айланиш имкониятидир" 0 14:33Карикатура: "Бавария" Коутиньони сотиб олиш ҳуқуқидан фойдаланмайди 0 14:11Дунёнинг энг бой киберспортчилари: Кучли 25таликда Ўзбекистонда туғилган йигит бор 6 14:06Спортчилар ижтимоий тармоқларда 0 14:04"Арсенал" Филиппе Коутиньонинг трансфери устида ишламоқда 4 13:40"Реал" Холанд билан шартнома имзолаш учун, Хакимидан фойдаланиши мумкин 0 13:16Карикатура: Ла Лигага 8 июндан рестарт берилади! 0 12:50Мартинеснинг собиқ клуби президенти ўйинчининг "Барселона"га ўтишига ишончи комил 0 12:34Бундеслигада ўйнаган осиёлик: Али Дайи 1 12:20АПЛ тарихидаги энг муваффақиятли трансферлар (Топ-10) 14 11:57"Манчестер Юнайтед" ва "Ньюкасл" португалиялик спорт директори учун рақобат қилмоқда 3 11:32Зидан карантин қоидаларини бузганлиги учун 1500 евро миқдорида жаримага тортилди 0 11:07Жами трансферларига энг кўп пул сарфланган футболчилар 9 10:44Карикатура: "Реал"нинг 6 йилдан кейинги тахминий таркиби 7\n"Локомотив" 21 мартдан машғулотларга киришади\nТеглар : "Локомотив" Суперлига\nСуперлиганинг 1-тур учрашувнини сафарда "Пахтакор"га қарши ўтказган "Локомотив" шундан сўнг кичик таътилга чиқди.\nМаълумки, ФИФА кунлари сабаб Суперлигада танаффус юзага келган. Шу боис "Локомотив" мураббийлар штаби футболчиларга бироз муддат дам беришга қарор қилди. Энди жамоа аъзолари 21 март куни тўпланиб Ўзбекистон Суперлигасининг навбатдаги турига ҳозирлик кўришни бошлайдилар.\n"Локомотив" 2-тур баҳсини 30 март куни ўз майдонида "Навбаҳор"га қарши ўтказади. ТТЗ "Локомотив" стадионида бўлиб ўтадиган мазкур беллашув соат 19:00да бошланади.\nАйни пайтда "Локомотив"нинг етти нафар футболчиси Ўзбекистон миллий терма жамоаси билан Хитойда бўлиб турибди. У ерда бош жамоамиз China Cup-2019 мусобақасида иштирок этади. Терма жамоага таклиф этилган "Локомотив" футболчилари рўйхати: Жавоҳир Илёсов, Анзур Исмоилов, Ислом Тўхтахўжаев, Даврон Ҳошимов, Олег Зотеев, Сардор Мирзаев ва Темурхўжа Абдухолиқов.\nШунингдек, Азиз Аманов Ўзбекистон олимпия терма жамоасига таклиф этилган. Олимпия терма жамоамиз 22-26 март кунлари Тошкентда U-23 Осиё чемпионати саралаш баҳсларини ўтказади.\nСуперлига ўйинлари июнь ойининг дастлабки 10 кунлигида старт олса, тақвим қандай бўлади? Диёр Имомхўжаев жавоб беради 19


Журналист Муҳаммад Бекжон.\nЎзбекистондаги сиëсий режимни танқид қилган ҳуқуқ ҳимоячилари, журналист ва ўзгача фикрли бошқа маҳкумларнинг ўзбек қамоқларида қийноққа солиниб, таҳқирланаëтгани HRWнинг навбатдаги ҳисоботига мавзу бўлди. Ҳюман Райтс Уотч ҳисоботида таъкидланишича¸ Ўзбекистон қамоқларида минглаб маҳкум режимни танқид қилгани учун, ҳукумат қуюшқонидан ўзга тарзда эътиқод қилгани боис қийноққа солинмоқда.\n121 вараққа жо бўлган ҳисботда ўзбек қамоқхоналарида йиллаб жазо ўтган ва ўтаëтган 34 нафар таниқли сиëсий маҳбус ҳақида батафсил маълумот бор.\nСиëсий айблар билан қамоқда қолаëтган икки таниқли журналист ва ўнлаб фаол ҳақидаги бу маълумотлар 150 та интервью ва Ўзбекистон қамоқхоналаридан озод қилинган 10 нафар собиқ маҳкум билан қилинган суҳбатларга асосланган.\n- Ўзбекистон ҳукумати ўз танқидчиларини қамоқда шафқатсиз қийноққа солмоқда. Айни пайтда расмий Тошкент бу қийноқ мавжудлигини дунë жамоатчилигидан яширишга тиришмоқда. Расмий Тошкент сиëсий маҳбуслар борлигини ҳам инкор қилаётир, - дейди Ҳюман Райтс Уотчнинг Марказий Осиë бўйича вакили Стив Свердлов Озодлик билан суҳбатда.\n"Ўзбекистон зудлик билан ва ҳеч қандай шартларсиз сиëсий маҳбусларни қамоқдан озод қилиши ва қийноқларга барҳам бериш лозим", дейди суҳбатдош.\nҲюман Райтс Уотч чиқарган янги ҳисоботга кўра, Ўзбекистонда инсон ҳуқуқлари аҳволи аввалда бўлгани каби абгорлигича қолмоқда, Ўзбекистон ҳукумати мамлакатдаги инсон ҳуқуқлари билан боғлиқ вазиятни яхшилаш йўлида бирор мазмунли иш қилмаган.\nҲюман Райтс Уотч ташкилотининг пайшанба куни эълон қилган ҳисоботида қайд этилишича, Ўзбекистон жиноий адлия тизимида қийноқлар мунтазам қўлланилади, мамлакат қамоқхоналарида қийноқлар кенг ва систематик тус олган.\nҲукумат фуқаролик жамияти фаоллари, мухолифат аъзолари ва журналистларни, мустақил диндорларни таъқиб этишда давом этмоқда.\n"Расмийлар фуқаровий жамият фаоллари, мухолифат аъзолари ва журналистларни нишонга олишда ва давлатнинг кучли назоратидан ташқарида ибодат қилувчи диндорларни таъқиб этишда давом этмоқда", дейилади Ҳюман Райтс Уотч ҳисоботида.\nТашкилот ҳисоботида ҳозир қамоқда қолаётган ҳуқуқ фаоллари ва журналистлар, жумладан, Муҳаммад Бекжон, Солижон Абдураҳмонов, Дилмурод Саидов, Аъзам Турғунов каби журналист ва ҳуқуқ ҳимоячиларининг номлари келтирилади.\nҲисоботда узоқ йиллардан буён қамоқда қолаётган сиёсий маҳбусларга нисбатан амнистия қўлланилмай келгани айтилади.\nЎн уч йиллик қамоқ жазосини ўтаб, озодликка чиқиши керак бўлган сиёсий маҳбус Муҳаммад Бекжоннинг жазо муддати 4 йил 8 ойга узайтирилган эди.\nҲюман Райтс Уотч ҳисоботида Ўзбекистондаги 34 сиëсий маҳбусдан 29 нафари қийноққа солингани борасида тафсилот ва далиллар келтирилади.\nУларнинг резина тўқмоқ, сув тўлдирилган баклашкалар билан калтакланганига оид тафсилотлар ҳисоботдан ўрин олган.\nҲюман Райтс Уотч ташкилотининг пайшанба куни эълон қилган ҳисоботида қайд этилишича, электрошок билан қийнаш, жинсий таҳқирлаш, номусига тегиб зўрлаш¸ пластик қоп кийгизиб бўғиш¸ противогаз кийгизиб, нафас олдирмаслик каби қийноқ турлари Ўзбекистонда кенг кўлам касб қилган.\nҲисобот тақдимотида қатнашган журналист Абдураҳмон Ташанов билан суҳбатни мана бу ерда тинглаш мумкин.


Обама Афғонистонга оид янги стратегияси эълон қилади\n19 май 2021, Тошкент вақти: 01:53\nАҚШ президенти Барак Обама Афғонистон бўйича янги стратегиясини 1 декабр куни эълон қилади. Бу ҳақда Оқ Уй вакили Роберт Гиббс маълум қилди.\nПрезидент Обаманинг ўзи эса кеча Вашингтонда қилган чиқиши чоғида ўз маъмуриятининг мақсади "Ал-Қоида" ва унинг иттифоқчиларини Афғонистонда тўла мағлубиятга учратиш экани тўғрисида гапирди.\nПрезидент Обама Афғонистон бўйича янги стратегия тафсилотлари тўғрисида сўз юритмади. Бироқ АҚШдаги оммавий ахборот воситаларининг Пентагондаги манбаларга таяниб хабар қилишиларича, президент Афғонистонга қўшимча 35 минг аскарлик қўшин юбориш тўғрисида қарор қилиши мумкин.


Кактус баргидаги сир - 1 Февраля 2018 - www.SheJoT.CoM\nГлавная » 2018 » Февраль » 1 » Кактус баргидаги сир\nКактус баргидаги сир\nВақт шундай шафқатсиз ҳакамки, у ўтган ҳар бир дақиқани ўтмишга ва хотирага айлантириб кетаверади. Ҳаёт ўзанида мисоли чўкаётган одам эса ҳар бир қилган хатосини тан олмасдан бошқа чора тополмайди. Афсуски, ўтиб кетган хатоларни қўлқопни алмаштирган каби қайтадан ўзгартириб бўлмайди.\nОта уйидаги стол ёнида ўйчан турган Трисдалнинг бошидан айни чоғда ана шундай хаёллар кечарди. Унинг олдидаги стол устида эса барглари осмонга дадил бўй чўзиб ўсаётган бир тувак ям-яшил ўсимлик турарди. У кактус турларидан бири бўлиб, нозик япроқлари енгил эсаётган шаббодада нафис тебранар, чайқалаётган барглари билан гўё кишини ўзига чорлаб, ишора бераётгандек бўларди.\nТрисдалнинг дўсти — ўша куни тўйи бўлаётган келиннинг акаси, хонадаги жавон ёнида бир ўзи ёлғиз ичаётганидан норози бўлиб, зорланганча гапираётганди. Аммо Трисдалнинг қулоғига унинг гаплари кирмасди. Ҳар иккала эркак ҳам кечки базм учун яхшилаб ясаниб олишганди. Қимматбаҳо костюмларининг ялтироқ тугмаларидан чақнаётган нур нимқоронғи хона бўйлаб ажиб шуъла таратарди.\nТрисдал аста қўлқопининг тугмаларини ечаркан, айни дамда кўз олдидан ўтган охирги кунлар лавҳалари бирма-бир, жуда тез ўта бошлади. Гўё ҳозир ҳам димоғига ибодатхона ичига безак сифатида илинган турли хил гулларнинг муаттар бўйи урилиб турар, қулоқлари остида тўйга йиғилган минглаб меҳмонларнинг шодон қичқириқлари жаранглар, пўрим либосларнинг енгил шитирлаши ва ниҳоят, руҳонийни унинг севган маҳбубасини ўзга йигит билан никоҳлаган дуоси тинмай садо бериб турарди.\nБир дунё адоқсиз ҳасратга ботганча ўй сураркан, Трисдал севган қизини қандай қилиб қўлдан бой бергани сабабини ҳеч тополмасди. Муросасиз бир асосни қўполлик билан тан оларкан, у ўзининг сирли ва мағрур, анчагина димоғдор ва олифта бўлганига чин дилдан ўкиниб кетди. Мана энди ўша худбинлиги ва такаббурлиги ортидан келган бахтсизликни кўриб турибди. Эҳ, наҳотки энди Трисдалнинг дилдори бошқаники бўлиб кетаверса?! Ахир у доим ғолиб бўлган эди-ку? Нега?..\nКелинчак ибодатхонанинг безатилган йўлакчасидан шоҳона меҳроб томонга виқор билан юриб бораркан, Трисдалнинг юрак-бағри куйиб, бениҳоя эзилиб кетди, у ўзига-ўзи далда берадиган куч топа олмади. Унга аввалига қизнинг чеҳраси бироз сўлғиндай, жиндек маъюсдай бўлиб кўринди, у қайлиғига негадир совуқ қараётгандай туюлди. Лекин Трисдалнинг кўзлари алдаётган эди. У келинчакнинг бўлажак эрига меҳр билан, самимият билан жилмайиб боқаётганига кўзи тушди-ю, ўзини тамомила унутилганини тушуниб етди. Бир пайт қизнинг Трисдалга тушиб қолган нигоҳи ҳам бу фикрни тасдиқлаб қўйди. Чинданам Трисдалнинг ўзига бино қўйиши орзуларини барбод этди, унинг сўнгги тиргаги — ардоқли муҳаббати барҳам топган эди. Лекин Трисдал муносабатларининг нега ана шундай якун топганига ҳануз бир ечим тополмасди. Нега бундай бўлди ахир? На бир жанжал ва на бир тортишув, ғалва... Бирдан ҳаммаси тугади-қўйди. Қалби вайрон бўлган йигит ўз ёғига қовурилганча охирги кунлардаги воқеаларни кўз олдига келтирар, сира уларга тайинли жавобни топа олмасди.\nҚиз ҳамиша Трисдалга ниҳоятда илтифотли эди, унга шоҳона мулозамат кўрсатар, ҳурматини жойига қўярди. Йигитнинг қошида шунақанги латиф қилиқлар қилар эдики, Трисдалнинг мағрур қарашлари қизнинг болаларча содда, итоатгўй чеҳрасидан зумда эриб кетарди. Трисдал ҳамма вақт энг юқори сифатлар ҳамда афзалликлар билан тилга олинар, юқори баҳоланар, худди сувсаган қақроқ чўлга ёққан ёмғирдан сўнг туйқус очилган бир дона гулдай тенгсиз қадрланарди.\nҚўлқопининг охирги тугмаларини бўшатаётган пайтда Трисдалнинг аввалги худбинлиги ва кечиккан мотамсаро кибру ҳавоси шу чоғда яна унга қайтиб келди. Сўнгги тундаги учрашув йигитнинг хаёлида жонланаркан, унинг ҳақиқатдан ҳам боши қотиб қолди. Шу билан бирга, қизнинг ўша оқшомги майин нигоҳлари, сочларининг енгил мавжланиши, кўзларидаги юмшоқ ва бокира жозиба Трисдалнинг кўнглини яна-да жўшдириб юборди. Унинг сўзлари йигитнинг қулоқлари остида ҳамон жаранглаб турарди. Қиз унга шундай гапларни айтганди ўшанда:\n"Дарвоқе, мен битта гап эшитгандим. Капитан Карузерснинг айтишича, сиз испан тилида худди испанлардек сўзлай олармишсиз. Нега шундай ноёб истеъдодингизни мендан яширдингиз? Хўш, мендан беркитган яна қандай қирраларингиз бор?”\nЁ тавба, бу Карузерс жинни-пинни бўлиб қолмаганми мабодо? Шубҳасиз, у Трисдални ғирт айбдор қилиб қўйганди, ахир Трисдалнинг чет тилларини у қадар яхши билмаслиги, ҳар доим луғатдан фойдаланишини у бинойидек биларди, шекилли?! Ўша Карузерс Трисдалнинг озгина қобилияти ва билимини ўта ошириб юборгани аниқ.\nАммо о, Худойим-ей, қаршисида гул-гул бўлиб очилганча ҳаяжондан енгил титраб сўзлаётган қизнинг ҳайрати ва тасанноси шу қадар кучли эдики, Трисдал Карузерснинг ёлғон таърифини ҳеч бир раддиясиз қандай қилиб қабул қилиб қўйганини ўзи ҳам билмай қолди. Эътироз билдириш ўрнига у испанчадан бўлган сохта билимини янада бўрттириб кўрсатишга уринди. Ўзича қизни бешбаттар қойил қиламан, деб ноўрин ишлатган бу ёлғон тасдиғи кейинчалик Трисдалнинг ўзига аччиқ тикан каби санчилди.\nЎша тун маҳбубаси қанчалар сулув ва шаффоф эди-я! Ўшанда у мисоли тузоққа тушиб қолган қушчадай патирлар, ҳаяжонланар, бирдан жим қотиб тинглар эди. Трисдал ўша оқшом бор мағрурлигини тарк этиб, қизга дил изҳори қилганди. У севганининг уялган, қизарган чеҳрасига боқиб туриб, қизнинг ҳеч бир инкорсиз унинг севгисини қабул қилишига буткул ишонган эди. "Жавобимни эртага айтаман”, деб кетганди қиз ҳаё билан жилмайганча. Унинг табассуми Трисдалга чексиз умид пайғомларини тақдим этганди ўшанда.\nШу тарзда у эртаси кун сабрсизланиб маҳбубасининг жавобини интиқлик билан зор кутди. Пешин пайти бўлганда, қизнинг уйида отбоқар бўлиб ишлайдиган киши қип-қизил тувакдаги ғалати кактус гулини ташлаб кетди. Устига қандайдир тилда ёзилган ёрлиқдан ташқари, гултувак ичида на бир сўз ва на бир хат бор эди. Йигит ҳайрон қолиб, ярим тунгача яна кутди, лекин қизнинг жавоби етиб келмади. Ўша дамда Трисдалнинг баланд ғурури ва топталган манманлиги уни қизни қидиришдан тийди. Орадан икки кун ўтгач, улар иттифоқо бир кечки базмда учрашиб қолишди. Кўришувлари ҳар доимгидай оддий, ортиқча гап-сўзсиз кечди, аммо қизнинг кўзлари нимагадир муштоқ, бетоқат ва саволомуз боқарди. Трисдал бўлса, унинг кечиккан жавоби учун изоҳ беришини кутиб турарди. Бироқ қиз унга тушунча бериш ўрнига юзини терс ўгирганча кетиб қолди. Шу тахлит улар ҳеч бир сабабсиз, ҳеч бир изоҳсиз индамай ажралишди. Лекин барибир Трисдал сира-сира тушунолмасди: унинг гуноҳи нима эди? Бу ерда ким айбдор ўзи? Ана энди чексиз қайғуга ботганча, ўзининг нокерак бўлган мағрурлиги орасидан жавоб ахтараркан, Трисдал мушкул аҳволда қаттиқ азоб тортмоқда эди. Агарда...\nБирдан жавон олдида турган иккинчи эркак, келиннинг акасининг овози Трисдалнинг хаёлларини пардай тўзғитиб юборди.\n— Менга қаранг, Трисдал, намунча ўйга чўмиб қолдингиз? Худди бўйнига ола хуржун илинаётган куёвтўрадай қовоқ-тумшуқ қилиб олибсиз. Сиз бор-йўғи бир иштирокчисиз-ку бу тўйда, дўстим. Биласизми, мен бугун ғоятда суйган, ардоқлаган жону жигаримни узатяпман. Ўзи биттагина синглим бор эди, энди мана, уям кетяпти. Ҳа, майли, бахтли бўлсин! Қани, келинг, бунақа хомуш ўтирманг, кўнглингизни чоғ қилинг. Мана, буни олинг, бирга-бирга ичайлик бугун!\n— Ҳозир ҳеч нарса ичгим йўқ, раҳмат, — деди Трисдал боягидай кайфиятда.\n— Сизнинг брендийингиз, — дея гапини давом эттирди Трисдалнинг дўсти, — жудаям ёқимсиз экан. Бирор кун бизнинг тарафларга бориб, уйимиздаги ичимликлардан бир тотиб кўрсангиз бўларкан. Ана ўшалар ичишга минг карра арзийди.\nБир маҳал келиннинг акаси Трисдалга ҳайратомуз кулганча бошқа гап қотди:\n— Эҳ-ҳе! Мана буни қаранглар! Бу гул биз томонлардан-ку! Мана бу кактусни айтаяпман, Трисдал! У сизга қаердан келиб қолди?\n— Бу совға, — деб жавоб берди Трисдал, — битта дўстимдан. Сиз бунинг турини биласизми?\n— Билганда қандоқ, — деди дўсти фахрланиб, — бу кактуснинг тропик иқлимга мослашган турларидан. Сиз биз тарафларда бунақасидан истаганча учратишингиз мумкин. Мана бу ерга гулнинг номи ҳам ёпиштириб қўйилибди-ку! Сиз испанчани билмайсизми, Трисдал?\n— Йўқ, — деди Трисдал аччиқ кулимсираганча, — бу испанчамиди ҳали?\n— Ҳа-да. Испанлар кактуснинг бу турининг япроқларини гўёки сиз томон қўлини чўзиб, нимагадир ишора бераётган кишидай, фараз қилишади. Улар бу кактусни "Вентомерме” деб аташади. Инглизчада қандай маъно англатишини биласизми? "Вентомерме” — инглизчада "Келиб, мени олиб кет”, дегани бўлади.\nКатегория: HIKOYALAR / ХИКОЯЛАР | Просмотров: 512 | Добавил: iphone | Теги: #uznews, #news, #ahborot, #habarlar, #Yangilik, #xabarlar, #newsuz, #Yangiliklar, #новости | Рейтинг: 0.0/0


Алишер Усмонов рафиқаси Ирина Винер билан\n11 сентябрь куни “МегаФон”, Mail.Ru Group, Alibaba Group, РФПИ жамғармаси ҳамкорлигида электрон коммерция соҳасида йирик қўшма корхона тузишга киришиши тўғрисида эълон қилинди.\nАсосий ташаббусчи ва инвестор бўлиб чиқаётган “МегаФон” ва Mail.Ru эгаси, миллиардер Алишер Усмонов Alibaba Group асосчиси миллиардер Жек Ма билан ҳамкорлик Россия иқтисодиётида катта ўзгаришларга олиб келиши мумкинлигини башорат қилди:\n- Электрон савдо-сотиқ соҳасидаги глобал лидер билан ҳамкорлик Россия иқтисодиётидаги рақамли ислоҳотлар учун катта аҳамият касб этади. Хитой компанияси билан ҳамкорликни ҳисобга олсак, ишонаманки, бу келишув Россия-Хитой ҳамкорлигидаги катта салоҳиятга эга бўлади.\nАлишер Усмонов электрон коммерция учун Россияда кенг йўл очилгани ва у жуда даромадли бизнес эканига эътибор қаратди.\nХитойлик бизнесмен Жек Ма Alibaba Group ширкатини 1999 йилда тузган\nАсли ўзбекистонлик миллиардер янги савдо майдончаси халқаро санкциялар туфайли жиддий инқирозга юз тутаётган Россия компаниялари учун янги бозорларга йўл очишига ишонч билдирди.\nШарқий иқтисодий форум доирасида Хитойнинг Alibaba Groupи билан имзоланган шартномага кўра, янги корхона AliExpress Russia деб ном олади. Ширкат акцияларининг катта қисми (акцияларнинг 48%) Alibaba Groupда қолади, МегаФонга 24%, Mail.Ru Group-га — 15% ва РФПИ-га — 13% улуш берилишига келишилди. Яъни россиялик ширкатлар AliExpress Russia-нинг 52 фоизига эгалик қилиб келади.\nҲамкорлар янги компаниянинг бошланиш нархини 2 млрд АҚШ долларига баҳоламоқда.\nAlibaba Group янги лойиҳага ўзининг Россиядаги бизнеси – AliExpress ва TMALL ҳамда барча молия активларини топширади. Mail.Ru мазкур бизнесга ўзининг маблағи ва Pandao Хитой товарлари бозорини тақдим этади.\nМутахассислар AliExpress Russia Россияда энг йирик онлайн-савдо бозорига айланишини башорат қилмоқда. Бу қўшма корхона яқиндагина Яндекс-Маркет, OZON.ru ва Сбербанк билан ҳамкорликда ишга туширилган интернет-савдо лойиҳасининг асосий рақобатчисига айланиши айтилмоқда.\nАлишер Усмонов, янги онлайн-бозорни ўзига тегишли ижтимоий тармоқлар – ВКонтакте, Одноклассники ва Mail.ruга сингдирмоқчи экани тахмин қилинмоқда. Усмоновнинг медиа- ва Интернет империяси бир ойлик аудиторияси, айрим ҳисоб-китобларга кўра, биргина ВКонтактеда 97 миллион, Одноклассникида эса 71 миллион одамни ташкил этади.\nБугунга келиб Россияда e-commerce савдоси умумий савдо ҳажмининг 5 фоизинигина ташкил этиши айтилади, ваҳоланки ривожланган давлатларда бу кўрсаткич 10-15 фоиздир.\nҚўшма корхона 2019 йилнинг биринчи чораги охирларига тўлиқ ишга тушиши режалаштирилди.\nБироқ, экспертлар онлайн-савдо гигантларининг пайдо бўлиши майда ва ўртаҳол Интернет-магазинлар касодига олиб келиши мумкинлигидан ҳам огоғлантирмоқда.\nБундан 5 йил олдин Алишер Усмонов Apple компаниясининг 100 миллион долларлик акцияларини сотиб, Хитой технология компаниялари, жумладан Alibaba-га пул тиккан эди.\nЭслатиб ўтамиз, келиб чиқиши чустлик бўлган Алишер Усмонов 9 сентябрь куни Тошкентда ўзининг 65 йиллик юбилейини нишонлади. Айрим хабарларга кўра, Ўзбекистонга Усмоновни қутлашга оламнинг турли чеккаларидан ўнлаб олигархлар, давлат ва жамоатчилик арбоблари йиғилди.\nУндан олдинроқ эса Ўзбекистон президенти Шавкат Мирзиёев Алишер Усмоновни "Эл-юрт ҳурмати” ордени билан тақдирлаганди.


Москвада юздан ортиқ ўзбек ва тожик муҳожири овқатдан заҳарланди\nАсосан, Ўзбекистон ва Тожикистондан Москвага борган юздан ортиқ меҳнат муҳожири овқатдан заҳарланиб, шифохонага тушди.\nBBC рус хизмати берган хабарга кўра, Москва шаҳридаги қурилиш ширкатларидан бирида ишлаётган муҳожирлар кечки овқатга берилган картошка ва товуқ гўштидан заҳарланган бўлиши мумкинлиги тахмин қилинмоқда.\nРоссиядаги «ЭТМОС» ширкати раиси Каримжон Еров овқат муҳожирларни ишга ёллаган ширкат буюртмаси билан тайёрланганини айтмоқда:\n«Ишчилар бу ҳақда очиқ гапирмаяпти, чунки иш жойини йўқотиб қўйишдан қўрқади. Кеча оқшом полиция ходимлари ҳам воқеа жойидан видео олишга қаршилик кўрсатган. Юздан ортиқ одам касалхонага ётқизилди. Шифокорлар йигитларнинг ҳаётини сақлаб қолиш учун шундоқ кўчада биринчи ёрдам кўрсатишди", дейди фаол.\nРоссиядаги турли ширкатларга ёлланган меҳнат муҳожирлари, одатан, жуда оғир гигиеник шароитларда ишлаши, уларга элементар нормаларга жавоб бермайдиган даражада хизмат кўрсатилиши танқид қилиб келинади.


Кўпчилик ота-оналар бола спорт билан шуғулланишни қанчалик эрта бошласа, муваффақиятларга шунчалик осон эришади, деб ўйлайди. Шу туфайли фарзандларини 2,5 ёшлигидаёқ гимнастикага ёки 3 ёшлигидаёқ теннисга бермоқчи бўлади. Бунчалик эрта ёшда ко′п машқ қилиш болалар учун хавфли эмасми?\nБундан ташқари, кўриш қобилияти паст бўлган болаларга хоккей, футбол, баскетбол, волейбол, шунингдек зарбли ва контактли яккакураш турлари тавсия этилмайди. Бола сурункали тонзиллит, синусит, гайморит, нафас йўллари касалликлари билан оғриган бўлса, спортнинг “совуқ” турлари — чанғи, конки, сузиш билан шуғулланиш тақиқланади. Умуртқа поғонасида муаммолар бўлган болаларга енгил атлетика, теннис, бадминтон ва велосипед спорти билан шуғулланиш маслаҳат берилмайди.


ЖССТ - xabar.uz\n10 дан ортиқ мамлакатда маймун чечаги аниқланган.\nЖаҳон соғлиқни сақлаш ташкилотининг тавсиясига кўра, бирламчи тиббий хизмат пункти 3 километр узоқликда ёки пиёда боришда 20 дақиқалик масофани ташкил этиши керак.\nАфрика аҳолисининг бор-йўғи 7 фоиз аҳолиси ковидга қарши эмланган.\n«Коронавирус жиддий ўзгаришга учраяпти» — ЖССТ вакили\nЭндемик касаллик—минтақада кенг тарқалган касалликдир.\nПандемия даврида жаҳон миқёсида коронавирусни юқтириш бўйича 307,9 млн.та ҳолат қайд этилди, касаллик оқибатида 5,5 миллиондан ортиқ инсон оламдан ўтган.


Бишкекда «Сиёсий сатира» конкурси бўлиб ўтди - ҚИРҒИЗИСТОН ЯНГИЛИКЛАРИ\nБишкекда «Сиёсий сатира» конкурси бўлиб ўтди\n«Сиёсий сатира» видеороликлар танлови 17 июн куни Бишкекда бўлиб ўтди. Танловда томошабинлар эътиборига ҳавола этилган 67 видеоролик ичида Арсений Маркелов ўзининг Қирғизистон президенлари ҳақидаги «Мамлакат ўйинчоқ эмас» сатираси билан биринчи ўринни эгаллади.\nШунингдек, Маркеловнинг сатираси «Томошабинлар симпатияси соврини»ни ҳам қўлга киритди.\nМаркеловнинг сўзларига кўра, унинг видеоролигида мамлакат президентлари ўйинчоқлар орқали кўрсатилган.\n«Мен шунчаки бизнинг ўлкада сиёсий ишлар қай тариқа олиб борилишини кулгили формада кўрсатмоқчи бўлдим. Одамларнинг ҳокимиятни қай тариқа босиб олаётганини ўйинчоқлар орқали кўрсатиш жуда кулгили», —деди танлов ғолиби Маркелов Kloop.kgга берган интервьюсида.\nУнинг айтишича, видеороликлар сиёсатчилар томонидан «оддий кўриниш» қатори қабул қилинади.\nМаркеловнинг видеорогини бу ердан кўринг\nТанлов томошабинларидан бири Бектур Осконалиевнинг фикрича, танлов «юқори даражада» ўтди.\n«Иштирокчилар сони унча кўп бўлмасада, лекин ҳакамлар ҳайъати жуда одилона иш олиб борди. Улар [ҳакамлар ҳайъати] ғолибни аниқлаш учун жамиятдаги барча факторларга эътибор қаратдилар», — деди Осконалиев.\nУнинг фикрича, сиёсий сатира келажакда сиёсатчиларга ўз таъсирини кўрсатиши мумкин. Депутатларни қилаётган ҳатти ҳаракатлари устидан ўйлантириши, келажакдаги мумкин бўлган коррупция ёки номақбул ҳаракатлардан қайтариши мумкин.\nБироқ танловнинг бошқа бир мухлиси Евгения Ершова бу фикрга қўшилмаслигини, депутатларга «ҳеч нарса таъсир ўтказолмаслигини» айтади.\n«Хозирги кунда одамларнинг қўзғалонлари ҳам бизнинг депутатларга ўз таъсирини кўрсатолмай қолган. Шунинг учун бу танлов биз мухлисларни ҳордиқ чиқариб, дам олишимиз учунгина», — деб айтди Ершова.\nҚСДП фракцияси депутати Замирбек Алимбеков бу каби сиёсий сатираларга бағишланган танловларга умуман қарши эканини айтди.\n«Қирғизларнинг менталитети европа халқлари менталитетидан фарқ қилади. Қирғизлар учун иззат нафс биринчи ўринда туради, шунинг учун ҳамманинг кўз олдида сиёсатчилар устидан кулиш ноўрин. Бу каби сатиралар нафақат сиёсатчи номига, балки унинг қариндош уруғларига ҳам салбий таъсир кўрсатиши мумкин», —дея ўз фикрини изоҳлади депутат.\nБироқ «Республика» фракцияси депутати Назарали Арипов ҳамкасби Алимбеков фикрига қўшилмаслигини айтиб, сиёсатчилар «танқидга чидамли» бўлишлари кераклигини билдирди.\n«Ата-журт» депутати Азамат Арапбаев ҳамда «Ар-Намис»лик Нуржан Нуралиевлар ҳам «Сиёсий сатира» танлови уюштирувчиларини қўлладилар.\n«Сиёсатчилар халқнинг сўзини эшитиш учун ҳокимиятга келадилар. Мен ҳеч қачон бу каби тадбирларга қарши бўлмайман ва келаси сафар агар шундай тадбир бўлса шахсан бориб кўрган бўлардим», — деди Арапбаев\nКонкурс иштирокчиларини танлаш\nСиёсий сатира танловини «Сан Пипл» ижодий уйишмаси томонидан АҚШнинг халқаро ривожлантириш агентлигининг (USAID) «Янгиланиш» акцияси қўллови остида уюштирилди.\nУюштирувчилар сўзларига кўра, тадбирда иштирок этишни хоҳлаганлар апрель ойидан бошлаб икки ой мобайнида ижтимоий «ҳасталик»ларни акс эттирган қувноқ бир ролик учун сценарий ўйлаб топишлари ва уни видеога олиб Namba.kg порталига жойлаштиришлари керак эди.\nКонкурс якунига кўра, 67 видеороликдан 12 ролик танлаб олинди ва тадбир ғолиблари видеокамера, қўл телефони, телевизор, ноутбук каби совринлар билан мукофотландилар.\nҲакамлар ҳайъати аъзоси Гуласал Ногойбаеванинг сўзларига кўра, сиёсий сатираларга бағишланган конкурс «қониқарли даражада» ўтди.\n«Биз роликлар орасидан конкурс шартларига биноан қўйилган талабларга қараб танладик. Биз танлаган роликлардан ҳам яхшироқлари бор эди, бироқ улар бизнинг талабларга жавоб бермагани учун уларни танлай олмадик»,— деди Ногойбаева.\nУнинг сўзларига кўра, «Сиёсий сатира» уюштирувчилари бошқа вилоятларда ҳам бу конкурсни ўтказишни режалаштирмоқдалар.\n«Биз Ўш ва бошқа вилоятлардан 200дан ошиқ иштирокчи бўлади деб ўйлагандик. Лекин биз уларни тадбирда кўрмадик. Энди биз мамлакатимиз жанубига бориб ёшларга бу конкурс ҳақида тасаввурлари бўлиши ва келажакда ўзлари ҳам иштирок этишлари учун бу видеороликларни кўрсатмоқчимиз», — деди ҳакам.\nАввалги мақолаТалабалар мамлакат «муаммоларини» ечиш бўйича ўз лойиҳаларини кўрсатдилар\nНавбатдаги мақола«Ар-Намис» депутати «Дизель» форумини жиноий жавобгарликка тортишни талаб қилмоқда


Греция 14¸5 миллиард евро фавқулодда қарз олади\n16 апрел 2021, Тошкент вақти: 14:08\nБу маблағ Греция ҳукуматини қарз билан боғлиқ бўҳрондан қутқариш учун Европа иттифоқи ва Халқаро валюта жамғармаси томонидан ишлаб чиқилган 110 миллиард евролик ёрдам дастурининг бир қисмидир.\nАфина ҳукумати фавқулодда қарз олмаса, ўз ташқи қарзларини вақтида тўлай олмаслигини маълум қилган.\nЎтган ҳафта Греция Халқаро валюта жамғармасидан 5¸5 миллиард евро қарз олган.\nАйни пайтда Брюсселда евро ҳудудига аъзо давлат Молия вазирлари учрашуви бўлиб ўтмоқда.\nЙиғилишда молиявий бўҳроннинг Португалия, Италия, Ирландия ва Испанияга ҳам ёйилиши олдини олиш учун ишлаб чиқилган 750 миллиард евролик дастур билан боғлиқ масалалар муҳокама қилинади.


Дональд Трамп: «Макрон менинг қўлимдан ушлашни ёқтиради. У жуда ақлли»\n12:10 / 20.07.2017\nАҚШ президенти Дональд Трамп Франция президенти Эммануэль Макрон билан учрашуви ҳақидаги таассуротлари билан ўртоқлашди. Париждаги учрашув якунида Трамп ва Макрон бир неча сония давомида қўл сиқишиб, кейин хайрлашгандилар.\n«У жуда ажойиб. Макрон ақлли ва кучли. У менинг қўлимдан ушлашни яхши кўради»,- деган Трамп. Экспертлардан бири эса бу узоқ давом этган кўришишга шундай баҳо берди: «Бу етакчилик учун кураш эди. Улар бир-бирларини қўйиб юборишни хоҳлашмади». Трамп бир неча маротаба Макроннинг ажойиб раҳбар эканини таъкидлаганди.\nПариждаги учрашув чоғида, Трамп Макроннинг 64 ёшли турмуш ўртоғи Брижитга унинг қомати яхши сақланганини айтиб, хушомад ҳам қилганди.\nДоналд Трамп Эмануэль Макрон


ИШБИЛАРМОН ТАДБИРКОРНИНГ ЮТУFИ – "Xazina" газетасининг онлайн саҳифаси\nИШБИЛАРМОН ТАДБИРКОРНИНГ ЮТУFИ\nБугунги кунда аҳолининг сифатли маҳсулотларга бўлган талаби янада ортмоқда. Буни яхши англаган тадбиркорлар нафақат ички бозорни, балки, ташқи бозорни ҳам сифатли маҳсулотлар билан бойитиб келаётир. Ташаббускор, ишбилармон тадбиркорлар орасида соҳанинг ёш вакиллари самарали фаолият олиб бораётгани қувонарли ҳол. Қаршилик Коинот Назаров тенгдошларига ибрат кўрсатиб келаётган ана шундай ёшлардан.\nКоинот ёш бўлишига қарамай, катта ишга қўл урди. 2014 йилда ўсимлик ёғи ишлаб чиқаришга асосланган «Asian golden oil» масъулияти чекланган жамияти фаолиятини йўлга қўйди.\nБу ҳақда ёш тадбиркор шундай ҳикоя қилади:\n– Бир куни Қарши шаҳридаги бозорлардан бирини айланиб юрсам, ўсимлик ёғи сотиладиган раста олдида турган икки кишининг сохта маҳсулотлардан одамларнинг заҳарланаётгани ҳақидаги суҳбати эътиборимни тортди. Ёши элликлар атрофида бўлган киши сотувчи йигитга куюниб сўзлай бошлади: «Ука, маҳалламизда бир киши шу ердан пахта ёғи олиб кетган экан, нимадир аралаштирилган эканми, хонадон аҳли саломатлиги ёмонлашибди. Маҳалла дўхтири текшириб кўриб, бу қўлбола ёғ тайёрлаш мосламасидан чиққан ёғ, деганмиш, айт-чи, сен сотаётган мана шу ёғлар тозами, жувозники эмасми, олсак бўладими?» Шу пайт чаққонгина сотувчи йигит қўлбола раста устига терилган 1, 1,5, 2 литр ҳажмдаги идишларга жойланган пахта ёғини латтага артиб, бирини қўйиб, бирини мақтай кетди. Буям майли, унинг ёнидаги шоввоз сотувчи аёл ҳам ўзининг маҳсулотини мақтаб, ҳалиги кишини гапга тутди.\nХаридорлар билан гавжум «ёғ бозори»дан узоқлашарканман, ўйлаб қолдим. Харидор ҳақиқатни гапирди. Бугун бой бўламан, катта даромад топаман, деб айрим «тадбиркор»лар ноқонуний фаолият юритаётгани, бу билан эса, аҳоли саломатлигига жиддий зарар етказаётганини билишмайди. Шу воқеадан кейин корхона фаолиятига асос солинди.\nТадбиркорнинг сўзида жон бор. Бойлик орттириш, даромад олиш ҳақида гапирилганда, ақлли, ишбилармон кишилар, албатта, инсон саломатлигини ўйлашлари зарур. Негаки, саломатлик ҳамма нарсадан қиммат. Корхона фаолиятига назар ташларканмиз, ишбилармон тадбиркор Коинот Назаровнинг бунга нечоғлик эътибор берганига амин бўламиз.\nАйни пайтда корхонада иш қизғин. Корхона Хитой давлатида ишлаб чиқарилган энг сўнгги русумдаги технологик ускуналар билан жиҳозланган. Ушбу технологиялар ёрдамида кунгабоқарни преслаш агрегати 1 суткада 50 тонна, экстракция цехи 30 тонна, рафинация ва дезодорация цехи 20 тонна, вентаризация цехи 15 тонна маҳсулотни қайта ишлайди. Қадоқлаш, қуйиш цехида 1 соатда 500-900 дона 0,5 литр, 0,9 литр, 1 литр, 2 литр, 3 литр, 4,75 литр ва 5 литрлик пети идишларига юқори сифатли кунгабоқар мойи қуйилади. Корхонада бир вақтнинг ўзида 7000 тонна кунгабоқар дони хомашёсини сақлайдиган омборхоналар, 2000 тонна кунгабоқар шротини сақлаш омборхонаси, 5000 тонна кунгабоқар ёғини сақлаш имконига эга омборхоналар мавжуд бўлиб, темир йўл линияси, автотранспорт йўллари ва автотураргоҳлар мавжуд.\nКорхонада ишлаб чиқарилаётган кунгабоқар ёғидан озиқ-овқат саноати, маргарин, консерваланган маҳсулотлар ишлаб чиқаришда фойдаланиш мумкин. Кунгабоқар дони таркибида инсон организми учун яхши ҳазм бўладиган 55-56 фоиз ёғ ва 16 фоиз оқсил мавжуд. Кунгабоқар ёғи лецитин моддасининг энг яхши манбаи. Ушбу модда болаларда асаб тизимининг шаклланишига ёрдам беради. Катта ёшдагилар учун эса ақлий фаолликни сақлайди. Шунингдек, лецитин анемия ва стрессларда кучларни тиклашда ёрдам беради.\nТУРИЗМ МАСАЛАСИГА БАFИШЛАНДИ\nМАҲЗУНА ҚАНДАЙ ҚИЛИБ МАҲАЛЛАНИНГ МАЛИКАСИГА АЙЛАНДИ?


Карачида намойиш бўлиб ўтди\n28 ноябр 2021, Тошкент вақти: 00:47\nПокистоннинг Карачи шаҳрида мингдан зиёд фуқаро душанба кунги қўпорувчилик амалиёти қурбонларига бағишлаб хотира маросими ўтказди.\nХабарларга кўра, маросим чоғида аксил-ҳукумат шиорлари янграган ҳамда норозилар бир нечта дўкон ва машиналарга ўт қўйган.\nАйни пайтда Покистон Ички ишлар вазири Раҳмон Малик Карачи аҳолисини осойишталикка чақирди.\nДушанба куни Ашуро байрами нишонлаётган шиё зиёратчиларининг худкуш шахс томонидан нишонга олиниши оқибатида камида 40 киши нобуд бўлди. Ушбу ҳужум учун масъулиятни ҳозирча ҳеч ким ўз зиммасига олгани йўқ.\nТожикистоннинг Тоғли Бадаҳшонида уч кундирки намойишлар давом этмокда\nТил ва этник жиҳатдан ажралиб турадиган ҳудуд бўлган Тоғли Бадахшон Тожикистондаги можаролар пайтида ҳукумат кучларига қарши чиққан исёнчиларнинг ватани бўлган.\nТожикистоннинг олис Тоғли Бадаҳшон вилоятида норозилик намойишлари уч кундан буён давом этяпти.\n27 ноябрь куни оломон маҳаллий ҳукумат биносига бостириб кириши оқибатида бир намойишчи ҳалок бўлган ва ҳуқуқ-тартибот идораларининг беш нафар ходими яраланган.\nВилоят маркази Хоруғда 27 ноябрь куни бир неча минг киши намойишга чиқди.\nТасдиқланмаган маълумотларга кўра, полиция намойишчиларга қарата ўт очган, улардан бир нечаси яралангани хабар қилинган.\nХоруғдаги норозилик намойишлари 25 ноябр куни хавфсизлик кучлари одам ўғирлашда айбланиб қидирувда бўлган маҳаллий фуқарони яралагани, кейин ўлганидан кейин бошланган.\nОзодлик радиосининг тожик хизмати хабарига кўра, намойишчилар воқеа юзасидан тергов ўтказилишини талаб қилиб, 25 ноябр куни Гулбидин Зиёбеков исмли эркакнинг жасадини шаҳар майдонига олиб келишган.\nПрезидент Эмомали Раҳмон қарийб ўттиз йилдан бери ҳукмронлик қилаётган 9, 5 миллионлик қаттиқ назорат остидаги мамлакатда норозилик намойишлари кам учрайди.\n1991 йилда Совет Иттифоқи парчаланганидан кўп ўтмай, беш йиллик фуқаролар уруши бошланганидан бери ҳукумат ва Тоғли Бадахшон вилояти аҳолиси ўртасидаги таранглик давом этмоқда.\nТил ва этник жиҳатдан ажралиб турадиган ҳудуд бўлган Тоғли Бадахшон можаролар пайтида ҳукумат кучларига қарши чиққан исёнчиларнинг ватани бўлган.\nЗеленский Россия Украинада давлат тўнтариши режалаётгани хақида аудиоёзув борлигини айтди\nУкраина раҳбарининг сўзларига кўра, унда разведка маълумотлари, жумладан, "Россия вакиллари билан украиналик ишбилармон Ринат Ахметовнинг Украинадаги миллиард доллар жалб этадиган давлат тўнтаришида иштирок этишни муҳокама қилаётгани" туширилган аудиоёзувлар мавжуд.\nУкраина президенти Владимир Зеленский мамлакатда 1—2 декабрь кунлари давлат тўнтариши режалаштирилаётгани ҳақида қўлида инкор этиб бўлмас далиллар борлигини маълум қилди.\nКиевда ўтказилган матбуот анжуманида Зеленский: "Менда биринчи декабрь куни давлатимизда давлат тўнтариши бўлиши ҳақида маълумот бор. Менимча, бу қизиқ ахборот".\n"Бизда нафақат разведка маълумотлари, балки Украина ва Россия вакилларининг давлат тўнтаришида Ринат Ахметовнинг иштирокини муҳокама қилаётгани ҳақидаги ёзувлар ҳам бор. Бу подстава. Тадбиркор Украинага қарши урушга тортилмоқда. Сиз ўз халқингизга, халқ сайлаган президентга қарши уришиб бўлмайди. Мен Ахметовни Банкова кўчасига (президент девонига) таклиф қиламан, бу ҳақда бўлишиш мумкин бўлган маълумотларни тинглаши мумкин”, деди Зеленский журналистларга.\nРинат Ахметов Forbs маълумотларига кўра, энг бой украиналик (унинг бойлиги 7, 6 миллиард долларга баҳоланган). У Мордовияда туғилган, лекин кейинчалик ота-онаси билан Донецкга кўчиб ўтган.\nИлгари у "Минтақалар партияси" ва Виктор Янукович билан чамбарчас боғланган, аммо 2014 йил воқеаларида у Донбассдаги россияпараст намойишларни қўллаб-қувватламаган.\nЯқинда Ахметов ва Зеленский атрофидагилар ўртасидаги можаро ҳақида хабар берилган эди.\nХусусан, Ахметовнинг медиа ресурслари мухолиф сиёсатчиларни қўллаб-қувватлаши ва президентнинг хатти-ҳаракатларини танқид қилиши таъкидланади.\nАйни пайтда Ахметовнинг таниши, Россия президенти Владимир Путин билан яқин шахсий алоқага эга украиналик сиёсатчи Виктор Медведчук давлатга хиёнат қилиш ва террорчилик ташкилотлари фаолиятига ёрдам беришда гумон қилинмоқда.\nТергов маълумотларига кўра, у 2014 йил охиридан 2015 йил бошигача “ДХР” ва “ЛХР” деб аталувчи айирмачи ташкилотлардан “кўмир маҳсулотларини етказиб бериш бўйича жиноий схема”ни амалга оширишда иштирок этган.\nДепутат бу ҳақда Россия расмийларига хабар берган. Тергов унинг ҳаракатлари Украинанинг энергетик мустақиллигига путур етказганини тахмин қилмоқда.\nШу йилнинг май ойидан бери Медведчук бошқа иш юзасидан уй қамоғида сақланмоқда.\n11 май куни у ва "ОПЭЖ" фраксияси депутати Тарас Козак аннексия қилинган Қримда давлатга хиёнат ва миллий бойликларни талон-тарож қилишга уринишда гумон қилинган.\nҚирғизистонда 15 киши "ҳокимиятни куч билан эгаллашга уриниш"да гумонланиб ҳибсга олинди\nҚирғизистон давлат хавфсизлик қўмитаси мамлакатда "ҳокимиятни куч билан эгаллашга уриниш"нинг олди олингани ҳақда маълум қилди.\n“Алоҳида бузғунчи кайфиятдагилар орасида парламент депутатлари ва собиқ юқори мансабдаги амалдорлар раҳбарлигидаги шахслар бор. Бу гуруҳнинг жиноий фаолиятига оид рад этиб бўлмас далиллар олинди. Маълум бўлишича, ушбу гуруҳ бўлажак парламент сайловлари натижалари эълон қилинганидан сўнг алоҳида сиёсий кучлар, жумладан, сайловда мағлуб бўлганларнинг қўллаб-қувватлаши остида вазиятни кескинлаштириш, ҳуқуқ-тартибот кучлари билан тўқнашувлар уюштириш ва келгусида ҳокимиятни куч билан эгаллаш мақсадида Бишкекда оммавий норозилик намойишлари ўтказишни режалаштирган”, — дейилади қўмита матбуот хизмати хабарида.\nҚўмитанинг қайд этишича, оммавий норозилик намойишларини ташкил этиш учун мингга яқин тажовузкор кайфиятдаги ёшлар саралаб олинган, улар билан мафкуравий ишлар олиб борилган, оммавий тартибсизликлар уюштириш режаси муҳокама қилинган.\nТинтувлар жараёнида ўқотар қуроллари, ўқ-дорилар ва гиёҳвандлик моддалари топилган.\nУшбу гуруҳнинг 15 дан ортиқ фаол аъзоларини ҳибсга олиш ва жавобгарликка тортиш бўйича қарор қабул қилинган.\nҚўмита қўлга олинган ва давлат тўнтариши уринишида гумонланаётган шахсларнинг исмларини очиқламаган.\nАввалроқ Қирғизистон президенти Садир Жапаров айрим сиёсатчилар мамлакатда қуролли тўнтаришни амалга оширишни режалаштираётганини айтганди.\n“Уларнинг барчасини биламиз. Далиллар тўпланди. Сайловлардан сўнг (28 ноябрда парламент сайловлари бўлиб ўтади) уларга нисбатан кескин чоралар кўрилади”, — деганди Жапаров.\nАфрикада аниқланган коронавируснинг янги штамми "Омикрон" дунёга хавф солмоқда\nЖанубий Африка Республикасида йўловчилар текширувдан ўтказилмоқда.\nЖаҳон соғлиқни сақлаш ташкилоти Жанубий Африка Республикасида аниқланган коронавируснинг янги штаммини Омикрон дея номлади.\nТашкилотга кўра, мутациялар сериясига учраган Б.1.1.529 вируси организмдаги протеин таркибига таъсир кўрсатиш қобилиятига эга.\nАмалдаги вакциналар бу каби ўзгаришларга етарлича самарадор бўлмаслиги мумкин.\nЖанубий Афарика намунаси вируснинг ушбу варианти ўзидан олдингиларга қараганда тезроқ тарқалаётгани ва кўпроқ одамларга, жумладан, вируснинг бошқа штаммлари билан касалланганлар ҳам юқишини кўрсатган.\nВируснинг мазкур варианти Жанубий Африкада 11 ноябрь куни аниқланган.\nСўнгги ҳафта давомида вируснинг янги штамми Ботсвана, Бельгия, Исроил ва Гонконгда аниқланган.\nҲозирда кўплаб давлатлар Омикрон тарқалган давлатларга ҳаво қатновини бекор қилган.\nРоссия ФВВ вакиллари Белово шаҳрилани "Листвяжная" шахтаси ҳудудида\nКемерово вилоятидаги “Листвяжная” кўмир шахтасида юз берган авария оқибатида 52 киши, жумладан 6 нафар қутқарувчи нобуд бўлди. Бу ҳақда вилоят губернатори Сергей Цивилёв маълум қилган. Шунингдек, 38 нафар кончи ва 11 қутқарувчи касалхонага ётқизилган.\n“Шахтада ҳеч ким тирик қолмади. 52 киши ўлди, қутқарувчилар ҳам”, деган шахта жойлашган ҳудуддаги Беловский шаҳар округи маъмурияти вакили. Мулозимга кўра, кончилар ис газидан бўғилиб ўлганлар.\nТАСС манбасига кўра, 25 ноябрь куни “Листвяжная” шахтаси вентиляция йўлида кўмир чанги оловланиши натижасида тутун чиқиб, бутун шахтага тарқалган. Ўша куни бош прокурор ўринбосари Д.Демешин ҳалокат метан гази портлаши оқибатида юз берган бўлиши мумкинлигини билдирган.\nТергов қўмитаси таҳликали ишлаб чиқариш объектларида саноат хавфсизлиги талабларининг бузилишига доир модда бўйича жиноят иши қўзғатиб, шахта директори, унинг биринчи ўринбосари ва участка бошлиғини ҳибсга олган.\n2021 йилда “Ростехнадзор” минтақавий бошқармаси “Листвяжная” шахтасида, хусусан, вентиляция ва ёнғинга қарши тизимларда қарийб 140 та қоидабузарлик мавжудлигини аниқлаган, дея хабар берди ТАСС.\n“Сибирь.Реалии”нинг ёзишича, 2020 йилда айни шахтада саноат хавфсизлигига оид 18 та жиддий камчилик аниқланган, аммо назорат органи улар бартараф этилган-этилмаганини текширмаган.\nАфғонистон дунёда энг кўп гиёҳванд модда етиштириладиган мамлакатлардан бири бўлиб ҳисобланади\nТолибон ҳукумати Афғонистонда тиббий мақсадларда фойдаланиш учун каннабисни қайта ишлаш корхонаси қуриш бўйича Австралиянинг CРharm ширкати билан битим имзолаганини очиқлади.\nМуваққат ҳукуматнинг ИИВ тизимида гиёҳванд моддалар савдосига қарши кураш масалалари бўйича масъул мулозим Қори Саид Хустий австралияликлар лойиҳага 450 миллион АҚШ доллари миқдорида сармоя ётқизишини билдирган. Унга кўра, корхонада Афғонистондаги минглаб деҳқонлардан сотиб олинажак наша ўсимлиги – каннабисдан тиббий препаратлар ва кремлар тайёрланади.\nБироқ Reuters ахборот агентлиги CРharm ширкати толиблар ва гиёҳванд моддалар билан ҳеч қандай алоқаси йўқлигини, бунақа маълумотни Толибонда қаёқдан олганидан бехабарлигини билдириб, пресс-релиз чиқаргани ҳақида хабар қилган.\nКаннабис аввалги ҳукумат ва Толибон ҳаракатининг асосий даромад манбаларидан бири эди.\nСўнгги ўн йилдан бери Афғонистон дунёда энг йирик гиёҳванд моддалар етиштирувчиси бўлиб турибди. 2002 йилдан буён мамлакатда гиёҳванд моддалар ишлаб чиқариш фақат ўсиб бормоқда. БМТ ихтисослашган қўмитасининг янги ҳисоботига кўра, 2021 йилда Афғонистонда афюн ишлаб чиқариш 8 фоизга ортиб, 6800 тоннани ташкил этган.\nШу билан бирга, Афғонистон каннабис етиштиришда ҳам пешқадам мамлакатлардан бири бўлиб, нашадан олинадиган ушбу гиёҳванд моддани ҳар йили халқаро қора бозорга 1,5 дан 3,5 минг тоннагача миқдорда етказиб беради.\nЧехия ҳукумати коронавирус билан боғлиқ вазият кескин ёмонлашгани муносабати билан мамлакатда фавқулодда ҳолат эълон қилди.\nФавқулодда ҳолат 26 ноябрга ўтар кечаси бошланган ва 30 кун давом этади. Бу расмийларга одамларнинг ҳаракатланиши ёки тўпланишига нисбатан чекловлар киритиш имконини беради – қонунга мувофиқ, фавқулодда ҳолатдан бошқа пайтларда бунақа чораларни қўллаш мумкин эмас.\n26 ноябрь оқшомидан умумий овқатланиш ва кўнгилочар муассасалари 22:00 гача ишлайдиган бўлади. Рождество бозорлари ва кўчаларда алкоголли ичимликлар ичиш тақиқланади. Шунингдек, маданий ва спорт тадбирларига мингдан ортиқ киши кириши ман этилади.\nБундан ташқари, 25 ноябрда сурункали хасталикдан бир ярим ой даволаниб, бир кун олдин касалхонадан чиққан президент Милош Земан COVID-19 юқтиргани маълум бўлган. Натижада 77 ёшли сиёсатчи яна касалхонага ётқизилган.\n24 ноябрь куни Чехияда коронавирус юқтириб олиш билан боғлиқ 25 мингдан зиёд янги ҳолат қайд этилган бўлиб, бу пандемия бошланганидан бери энг юқори кўрсаткичдир. Мамлакат шифохоналарида COVID-19 га чалинган қарийб 6 минг бемор мавжуд, улардан 850 нафари интенвив терапия бўлимларида муолажа олмоқда.\nАйни пайтда мамлакат аҳолисининг 58,5 фоизи тўлиқ эмланган бўлиб, бу Европа Иттифоқи бўйича ўртача кўрсаткичдан (65,8 фоиз) бирмунча паст.\nReuters қайдича, Чехия ҳозирда коронавирус билан касалланиш даражаси бўйича умуммиллий локдаун эълон қилган Словакия ва Австриядан кейин учинчи ўринда туради.\nЕвропарламент “Вагнер гуруҳи”га қарши санкциялар жорий этишни маъқуллади\nЕвропарламент 25 ноябрь куни бўлиб ўтган йиғилишида хусусий ҳарбий ширкатлар (ХҲШ) жангчилари томонидан инсон ҳуқуқлари бузилишини қораловчи резолюцияни маъқуллади.\nҲужжатда “Вагнер ХҲШ” номи илан машҳур тузилма ва “унинг Россия давлати билан алоқалари”га алоҳида эътибор қаратилган, деб ёзди “Немис тўлқини”.\nРезолюция қабул қилинишини депутатлардан 585 нафари ёқлаган, 40 нафар депутат қарши овоз берган, яна 43 киши бетараф қолган.\nРезолюция матнида айтилишича, Европарламент вакиллари “Россиянинг “Вагнер гуруҳи” ҳарбийлашган ташкилоти ва унинг хусусий ҳарбий тузилмалари томонидан турли можаро ҳудудларида амалга оширилган даҳшатли жиноятларни ўта кескинлик билан қоралайди”.\n“Европарламент ушбу ҳарбийлашган гуруҳларнинг молияланиши, ҳарбийча таълим олиши, уларга раҳбарлик ва оператив қўмондонлик қилишга Россия давлати жавобгарлигини тасдиқловчи салмоқли далиллар инобатга олади”, дея урғуланган ҳужжатда.\nЕвродепутатлар фикрича, “Вагнер ХҲШ” ва бошқа хос ҳарбийлашган пудратчиларга “Россия давлати ишонч билдирган ва унинг манфаатларига хизмат қилувчи ташкилотлар” деб қараш лозим. Шу муносабат билан улар Кремлни мамлакат фуқароларига ёлланма жангчи сифатида қуролли можароларда қатнашишни ман этувчи РФ Жиноят кодекси 359-моддаси талабларини бажаришга чақиришган.\n“Вагнер ХҲШ” Россия президентига яқин тадбиркорлардан бири, “Путиннинг ошпази” сифатида машҳур Евгений Пригожин номи билан боғланади.\nШиркатнинг ёлланма жангчилари 2014 йилдан бери Украина, Сурия, Судан, Мозамбик, Ливия, Марказий Африка ва Венесуэладаги ҳарбий ҳаракатларда иштирок этган.\nРоссия ҳукумати ХҲШлар фаолиятига алоқадорлигини инкор этиб келади.\nТожикистоннинг Москвадаги элчихонаси олдига юзлаб одам тўпланди\nТожикистоннинг Москвадаги элчихонаси олдида йиғилган тожикистонликлар, 2021 йил 25 ноябри\nМоскванинг Гранатная кўчасида жойлашган Тожикистон элчихонаси биноси олдига 25 ноябрь куни юзлаб тожикистонлик тўпланди. Хабар қилинишича, полиция дипломатик ваколатхонага кириш жойини тўсишга ва ёндош кўчаларда хавфсизлик чораларини кучайтиришга мажбур бўлган. Қўлга олинганлар ҳақида маълумот берилганича йўқ.\nОдамлар элчихонага Тожикистоннинг Тавдем қишлоғида туғилган 27 ёшли Гулбиддин Зиёбековнинг ўлдирилиши муносабати билан келишган. У қидирувда бўлган ва, ҳуқуқ-тартибот идоралари талқинига кўра, қўлга олиш чоғида тўппончадан ўт очган, натижада жавоб ўқидан яраланган. Аммо гувоҳлар Зиёбеков қўлга олинганидан сўнг ўлдирилганини иддао қилишмоқда.\nТожикистон расмийлари Зиёбековни уюшган гуруҳ бўлиб гаровга олиш ва миллий, ирқий ёки диний адоват қўзғатишда гумон қилиб, унга нисбатан қидирув эълон қилишган. Маҳаллий прокуратура иддаосича, ўтган йил февралида Зиёбеков ва унинг бир таниши “Роштқалъа тумани прокурори ёрдамчисини гаровга олиб, саккиз соат давомида қийноққа солишган ва калтаклашган”.\nЎз навбатида Роштқалъа туманидан бўлган тожикистонликлардан бири Зиёбеков прокуратура ходимини фақат урганини сўзлаб берган. Бунга прокурор ёрдамчисининг ўша ерлик бир аёлга у билан жинсий яқинлик қилишни таклиф қилгани сабаб бўлгани айтилмоқда.\nПутин Жазони ўташ хизмати бошлиғини ишдан олди. Унинг ўрнига ички ишлар вазири ўринбосари тайинланди\nРоссия президенти Владимир Путин Жазони ўташ федерал хизмати раҳбари Александр Калашниковни лавозимидан озод қилди. Бу борадаги фармон Кремль сайтида эълон қилинди. Аммо унда Калашниковнинг ишдан бўшатилиш сабаблари айтилган эмас.\nКалашников ўрнига ички ишлар вазирининг собиқ ўринбосари Аркадий Гостев тайинланди.\n"Интерфакс" агентлигининг ёзишича, Калашниковнинг ишдан олинишига “Саратов вилояти ва бошқа минтақалардаги жазони ўташ жойларида қийноқлар қўлланилгани кенг жамоатчиликка ошкор қилингани” сабаб бўлган. Расман бу таҳмин тасдиқланган эмас.\nСўнгги ҳафталарда "Гулагу.нет" лойиҳаси доирасида ҳуқуқ фаоллари тергов изоляторлари ва жазони ўташ жойларида маҳбуслар ва маҳкумларга нисбатан қийноқлар қўлланилгани, жинсий зўравонликлар бўлгани тўғрисидаги ўнлаб видеоларни жамоатчиликка эълон қилган эди.\nОлмаотадаги Хитой консуллиги олдида муддатсиз норозилик акцияси ўтказаётганларни полиция қўлга олди\nҚозоқ полицияси акция ўтказаётганлардан бири Ҳолида Оқитхонни қўлга олган пайт.\nОлмаотадаги Хитой консуллиги олдида Шинжон-Уйғур мухториятида Хитой қамоқларида сақланаётган қариндошлари озод этилишини талаб қилиб муддатсиз норозилик акциясини давом эттиришга келган бир неча кишини полиция қўлга олди. Бу ҳақда Озодлик радиоси қозоқ хизматига фаол Байболат Кунболатули хабар берди.\n“Хитой консуллиги олдига келган Гавҳар Қурманалиева, Ҳолида Оқитхон ва Нурзат Ермекбай дарҳол полиция томонидан қўлга олинди. Уларни Медеу туман полициясига олиб кетишди. Мен билан бирга машинамда консулхонага келган Ақиқат Қалиўллуни ҳам машинамдан тушиши биланоқ ушлашди. Жами ушланганлар сони 4 киши”,-деди фаол.\nУнга кўра, февраль ойидан бери Хитой консуллиги олдида намойиш ўтказаётган мазкур шахслар полиция уларга яна жарима соладиган бўлса, очлик эълон қилишларини билдирганлар.\nБундан аввал ҳам ўз қариндошлари озод этилишини талаб қилиб акция ўтказаётганлар бир неча марта полиция томонидан ушланган ва жаримага тортилган эди. Байболат Кунболатулининг айтишича, солинган жарималар миқдори 4 миллион танга (тақрибан 9 минг доллар)гача етиб бормоқда.\n25 ноябрь куни норозилик акцияси бошланганига 291 кун бўлди. Норозилар Шинжондаги “қайта тарбиялаш лагерлари”да сақланаётган яқинлари озод этилишини ва Қозоғистонга чиқарилишини талаб этмоқда.\n2018 йилда Бирлашган Миллатлар Ташкилотининг инсон ҳақлари тузилмаси Шинжондаги лагерларда бир миллионга яқин мусулмон сақланаётганини маълум қилган эди.\nАҚШ Конгресси ва Буюк Британия, Канада ва Чехия парламентлари Хитойнинг Шинжондаги сиёсатини геноцид ўлароқ баҳолайди. Пекин эса Шинжондаги вазият “Хитойнинг ички сиёсати” эканини иддао қилиб келади.\nЭронда 17 ёшида “жасади шу кунгача топилмаган қизни ўлдирган” йигит қатл қилинди\nАбдолали (ўнгда)нинг севган қизи (чапда) 2014 йилда бедарак кетган эди.\nЭронда 17 ёшида қотиллик қилганликда айбланиб ўлим жазосига тортилган йигитга нисбатан ҳукм ижро этилди. Бу воқеа Европа Иттифоқи, БМТ ва ҳуқуқни ҳимоя қилиш ташкилотларининг кескин танқидига учради.\n25 ёшли Арман Абдолали 24 ноябрь куни қатл этилди. У 17 ёшида ўз севган қизини ўлдирганликда гумонланиб қўлга олинган ва судланган эди. Халқаро ташкилотлар Арман Абдолалининг айбдорлиги судда тўла ўз тасдиғини топмагани ортидан Эрон ҳукуматини унга нисбатан чиқарилган ҳукмни ўзгартиришга чақириб келаётган эди.\nАрман Абдолали дорга осилганидан бир неча соат ўтиб Озод Европа-Озодлик радиосига интервью берган отаси Камёр: “Ўғлим қизни ўлдирмаган. У энг охирги дақиқагача “Мен қотил эмасман”, “Мен уни ўлдирмаганман”, деб айтиб турди”,-деди.\nЕвропа Иттифоқи бу воқеа Эрон томонидан олинган халқаро мажбуриятнинг бузилиши эканини, БМТнинг Инсон ҳуқуқлари бошқармаси эса “ўта ташвишли ва инсониятни шокка солувчи”ҳодиса бўлганини қайд этди.\nIran Human Rights ҳуқуқни ҳимоя қилиш ташкилоти эса “бу воқеа халқаро миқёсдаги жиноят бўлди”, деб баёнот берди.\nАбдолалининг севган қизи 2014 йилда бедарак кетган эди. Қизнинг жасади шу кунгача топилган эмас. Абдолали қўлга олиниш чоғида жиноятни содир этганини тан олган, аммо тергов жараёнида у ўз айбини тан олмаган.\nAmnesty International Абдолалига нисбатан суд жараёни “ўта нохолис ва адолатсиз” бўлгани, “суд фақат қийноқлар остида олинган маълумотларга” таянгани ҳақида билдирган.\nAmnesty International ташкилоти ўтган йили Эронда турли жиноятларда айбланган камида 246 киши қатл қилинганини маълум қилган.\nIran Human Rights ҳуқуқни ҳимоя қилиш ташкилоти баёнотида қайд этилишича, сўнгги 10 йил ичида Эронда камида 64 киши болалигида содир этган жиноятлари учун қатл қилинган.\nТуркман президенти нефть-газ саноати назоратини ўғлига топширди\nСердар Бердимуҳамедов жорий йил февралидан бери Бош вазир ўринбосари лавозимида ишлаб келмоқда.\nТуркманистон президенти Гурбангули Бердимуҳамедов нефть-газ саноати назоратини Бош вазир ўринбосари лавозимида ишлаётган ўғли Сердар Бердимуҳамедовга топширди. Бу ҳақда ҳукуматга қарашли “Нейтрал Туркманистон” газетаси хабар берди.\nТуркманистон жаҳондаги энг йирик табиий газ захирасига эга ва жаҳонда газ экспорти бўйича 4-ўринда туради.\nУглеводородлар савдоси давлат бюджетининг асосий даромад манбаидир. Crude Accountability халқаро ҳуқуқ ташкилоти ҳисоботида таъкидланишича, газ экспортидан тушаётган даромаднинг 80 фоизи хусусий шахслар, жумладан, президент Бердимуҳамедов ва унинг оиласи чўнтагига тушмоқда.\nДавлат бюджетидаги камомад ортидан Туркманистонда бир неча йилдан бери иқтисодий инқироз давом этмоқда, аммо ҳукумат буни тан олмаяпти.\nСердар Бердимуҳамедов жори йил февралидан бери Бош вазир ўринбосари лавозимида ишлаб келмоқда. Мазкур ҳолат Гурбангули Бердимуҳамедов ўғлини ўзининг ҳокимиятдаги вориси ўлароқ кўраётганини англатади.\nКузбассдаги шахтада юз берган портлашда 11 киши ҳалок бўлди, ўнлаб кончи ер остида қолмоқда\n"Листвяжная" кўмир конида қутқарувчилар ер остидан 230 кончини олиб чиқди.\nРоссиянинг Кемерово вилояти Белов шаҳридаги "Листвяжная" кўмир конида юз берган портлаш оқибатида, сўнгги хабарларга қараганда, 11 киши ҳалок бўлди, камида 40 кончи жароҳатланди. Бундан ташқари яна ўнглаб кончи ер остида қолмоқда. Бу ҳақда Кемерово вилоят губернатори Сергей Цивилёв маълум қилди.\nРасман билдирилишича, портлаш юз берган конда 285 шахтер ишлаётган эди. Айни пайтда улардан 230 нафари ер устига олиб чиқилди. Шахтада яна 48 ёки 49 киши қолмоқда. Улар билан алоқа узилган.\nПортлаш 250 метр ер остида юз берди. Дастлабки таҳминларга кўра, портлашга кондаги техниканинг носозлиги сабаб бўлган.\nHRW: Миграция инқирози учун Варшава ҳам, Минск ҳам бирдай жавобгар\nБеларусь-Польша чегарасидаги миграция инқирози учун Варшава ва Минск бир хилда жавобгар. Human Rights Watch инсон ҳуқуқлари ташкилоти ана шундай хулосага келган.\nТашкилот ҳисоботида ҳуқуқбонлар Польша чегарачилари – баъзан шафқатсизларча – мигрантларни, улар бошпана сўраётганига қарамай, Беларусь томонга сиқиб чиқараётганини урғулашган. Бундан ташқари, Human Rights Watch маълумотига кўра, польшалик аскарлар депортация чоғида болаларни ота-оналаридан ажратишган. Польша расмийлари барча айбловларни рад этмоқда.\nҲужжатда Беларусь чегарачиларининг мигрантларга зўравонлик қилгани ва улар билан ғайриинсоний муносабатда бўлганига оид фактлар ҳам келтирилган. Минск ҳам бу айбловларни инкор этмоқда.\nHuman Rights Watch ҳужжатида қайд этилишича, Европа Иттифоқи чегарадаги мигрантлар ҳаёти муҳофазасини устувор вазифа ўлароқ қабул қилишга Польшани ишонтирмоғи лозим. Ташкилот Польша хатти-ҳаракатларига Еврокомиссия томонидан баҳо берилмаганини алоҳида урғулаб, Беларусь расмийларини мигрантлар ҳаётидан ўз сиёсий манфаатлари йўлида фойдаланганликда айблаган.\nҲуқуқбонлар октябрь ойида чегаранинг икки тарафидаги қочқинлар ҳузурида бўлишган. Уларнинг ҳисоботи якка ўзи ёки бола-чақаси билан йўлга чиққан 19 кишининг интервьюсига асосланган.\nЕвропа Иттифоқи Беларуснинг авторитар етакчиси Александр Лукашенкони ЕИга ўтишни истаган минглаб мигрантни Польша чегарасига қасддан тўплаганликда айблаб келади. Расмий Брюссель фикрича, Лукашенко жорий этилган санкциялар учун Ғарбдан шу тариқа ўч олмоқда.\nҲокимиятга яқинлашган Салимбой Мирзиёевга "ҳеч кимни яқинлаштирмаслик"ка онт ичди\nСамарқандда 13 ёшли қизнинг ҳомиладор бўлиб қолиши бўйича жиноят иши қўзғатилди\nТошкент ИИББ Юнусободдаги масжидда жума намози пайтидаги жанжал бўйича маълумот берди\nИлғор технологиялар маркази: Ўзбекистонда COVID-19'нинг тўртта штамми мавжуд\nОққўрғонда уч ой аввал оила қурган эр-хотин ис газидан заҳарланиб ўлди\nМирзиёевнинг тиббиёт кластерлари: Саломатлик ёки бизнес?


"Крилья Советов" Шомуродовнинг рақобатчисини Италия клубига сотмади\n19 ноябрь, 2019, 09:35 765\nТеглар:Элдор Шомуродов | Крилья Советов\nТаклиф уларни қониқтирмаган.\n"Крылья Советов" клуби бош директори Виталий Шашков жамоа тўпурари Александр Соболевни Италия клубига қўйиб юборилмаганини айтди.\n“Соболевга қизиқишлар бор. Ёзда Италиядан таклиф бўлганди, аммо у бизни қаноатлантирмади. Биз Александрни мавсум охиригача таркибда олиб қолишни хоҳладик. Қолаверса, унинг ўзи ҳам униб ўсган жамоасига ёрдам беришни хоҳлади. Шундай экан у билан бу борадаги фикрларимиз бир ҳил бўлган”, - дейди Шашков.\nЭслатиб ўтамиз, 22 ёшли россиялик футболчи жорий мавсум премьер-лигада 16 та ўйинда майдонга тушди ва 10 та гол уришга эришди. У ҳозирча “Ростов”даги ҳамюртимиз Элдор Шомуродов билан бирга РПЛ тўпурарлар пойгасида пешқадамлик қилмоқда.\nШомуродовга рақобатлик қилаётган Соболевга МЮ қизиқаётгани ҳақида клуб директори нима деди?


Қонунчилик палатаси депутати «Давлат тили тўғрисида»ги Қонуннинг 20-моддасида кўрсатилган ҳолатларга амал қилмаслик бўйича жазо чораси белгиланмаганини айтди.\nБугун, 8 февраль куни Халқаро пресс клубнинг навбатдаги сессияси бўлиб ўтди. Унда ўзбек тилининг давлат тили сифатидаги нуфузи, уни ривожлантириш борасидаги муаммолар, шунингдек, тил таълими ва тилшунослик илмидаги камчиликлар муҳокама қилинди.\nҚонунчилик палатаси депутати Миллий тикланиш партияси раҳбари Алишер Қодиров «Давлат тили тўғрисида»ги Қонун номлаш, атамалар, рекламалар, пешлавҳаларни тартибга солишини айтиб ўтар экан, унинг 20-моддасида кўрсатилган ҳолатларга амал қилмаслик бўйича жазо чораси белгиланмаганини ҳам қўшимча қилди.\nХусусан, ушбу моддада шундай дейилади: «Лавҳалар, эълонлар, нархномалар ва бошқа кўргазмали ҳамда оғзаки ахборот матнлари давлат тилида расмийлаштирилади ва эълон қилинади ҳамда бошқа тилларда таржимаси берилиши мумкин».\nАммо Миллий тикланиш партияси вакили Маъмурий жавобгарлик тўғрисидаги кодекснинг 42-моддасида «Давлат тили тўғрисида»ги қонунни бузганлик учун меҳнатга ҳақ тўлашнинг энг кам миқдори икки бараварида жаримага тортилиши белгиланганини қўшимча қилди.\nАлишер Қодиров давлат идораларидаги мавжуд вазиятни қўшни Қозоғистон Республикаси билан таққослар экан, давлат тилини билмаган одам ишга киролмаслигини, Ўзбекистонда эса давлат хизматида ўзбек тили кўп ҳолларда ишлатилмаётганини таъкидлади.\nУ шунингдек, шундай қўшимча қилди: «Давлат тилига бўлган ҳурмат бошқа тилларга нисбатан беҳурматлик эмас, буни сиёсийлаштирмаслик керак».\nАдлия вазирлиги қонунчилик бош бошқармаси бошлиғи Алишер Каримов қонунчиликда давлат тилининг ҳозирги ўрни ҳақида маълумот берди.\n«Қонун лойиҳаларини ишлаб чиқиш ва тегишли қабул қилувчи органларга етказиш бўйича тизимли ишларни йўлга қўйдик. 2019 йилда давлат тилида тайёрланаётган лойиҳалар 80 фоизга кўтарилган, жорий йилда тўлиқ давлат тилида тайёрлаш ва бошқа тиллардагиларни ўтказмаслик режа қилинган.\n«Давлат тили тўғрисида»ги Қонун эътиборидан ўзбек тилидаги ҳужжат устувор юридик кучга эга бўлиши керак, лекин амалда ундай эмас», деди Адлия вазирлиги бошқарма бошлиғи.


Британиялик энг тезюрар омбор яратди\n19:20 / 05.09.2017\nБританиялик Кевин Никс дунёда ғилдиракларга ўрнатилган энг тезюрар омбор қурди. У антиқа омборни Шимолий Йоркширдаги Элвингтон аэродроми учиш полосасида соатига 155,8 км тезлик билан ҳаракатлантира олди ва ўзининг аввалги рекордини соатига 13 км га яхшилади. Ушбу ҳолат тасвирланган видео YouTube’даги Barcroft Cars каналида жойлаштирилган.\nАввалбошдан Никс ўз омбори тезлигини 160 км/соат гача эриштирмоқчи бўлган, бироқ кучли шамол ва ёмон об-ҳаво шароити бунга халақит қилган.\nНикс юрар омборини 2,8 литрли двигателга эга Volkswagen Passat негизида қурган. Машинанинг кузови металл каркасга эга ёғоч омбор билан алмаштирилган. Бу икки тонналик конструкция тез юра олиши учун Кевин 200 от кучили, азот оксиди тизимига эга мотор ўрнатган. Азот оксиди тизими машинага қисқа вақтга 275 от кучи беради.\nТаъкидланишича, бу омбор давлат рақамлари ва умумий йўллардан фойдаланишга рухсат олган тўлақонли транспорт воситаси ҳисобланади.


Қамоқхонами ёки кушхона?\n10 май 2021, Тошкент вақти: 13:03\nЎзбекистон қамоқхоналаридан сўнгги 40 кун ичида 20 та ўлик чиқди. Ўлганларнинг барчаси диний мотивларда айбланган, қамоқхоналарда қаттиқ қийноққа солинган маҳбуслар экани айтилмоқда.\nЎзбекистонлик инсон ҳуқуқлари ҳимоячилари қисқа муддатда бунча маҳбуснинг қийнаб ўлдирилиши аввал кузатилмаган ҳолат эканини билдираётир.\n“Мазлум” инсон ҳуқуқлари жамияти раҳбари Аъзам Турғунов Ўзбекистон қамоқхоналарида қийноқлар ҳамиша бўлганини айтар экан: “Бирданига бунча маҳбуснинг ўлими, шубҳасиз қийноқлар туфайли рўй берган. Афсуски, бизда бунинг сабабларини чуқур ўрганиш имкони йўқ. Аммо сўнгги бир-икки ой ичида ташкилотимизга бўлган мурожаатлар бу маълумотларни тасдиқлайди. Масалан, кеча тошкентлик яна бир маҳбуснинг ўта оғир аҳволда Сангородга келтирилгани ҳақида хабар олдик. Маҳбус қаттиқ калтакланган, унинг яқинларига буни шифокорнинг ўзи айтган”,- дейди.\nШунингдек, “Мазлум” жамиятига 19 ноябрь куни Янгийўл туманидан тушган мурожаатда биргина мазкур туманда шу кунларда яқинлари қамоқхонада калтакланган ўнга яқин оила борлиги айтилади.\nФарғоналик инсон ҳуқуқлари ҳимочиси Аҳмаджон Мадумаров ҳам қамоқхоналарда қийноқларга солинаётган маҳбусларнинг аксарияти диний мотивларда қамалганлар эканини алоҳида таъкидлади.\n“Ҳар гал Жазони ижро этиш бош бошқармасига борганимда қариндоши калтаклангани, қаерда экани номаълумлигидан арз қилиб борган одамларни кўраман. Улардан эшитганларим ва менга тушган аризалар асосида аниқлашимча, кейинги бир ой ичида турли қамоқхоналарда ўта оғир қийноққа солинган маҳбуслар сони ўндан ортди. Уларнинг кўпчилиги қариндошларига кўрсатилмаяпти. Шу боис, яқинлари улар тирик ёки йўқми, деган ўйда қолган”,- деди А.Мадумаров.\nА.Мадумаровнинг ҳам икки ўғли ҳозир қамоқда. У ўз ўғиллари ва унга мурожаат қилган фуқаролар ишлари билан Жазони ижро этиш бош бошқармасига кўп бора мурожаат қилгани, аммо ҳали бирорта ижобий жавоб олмаганини билдирди.\nЎз фарзанди, қариндоши учун югуриб юрган оналар ҳам шу аҳволда.\nТурмуш ўртоғи ва қайин акаси мислсиз азобларга солинган марғилонлик ёш келин Ўзбекистонда қамоқхонадаги маҳбуснинг ҳаққини талаб қилиб, тиклаш мумкинлигига ишонмай қўйган.\n“Бирор ташкилот ёки амалдор борми, бизга ҳақиқатни билиб, тиклаб берадиган? Йўқ-да! Шунча йилдан бери югуриб, адо бўлдик-ку! Яқинда қайноғам овсинимга: “Менга кафан тайёрлаб қўйинглар, булар бизни ўлдиришга қасд қилган, бу ердан менинг ўлигим чиқади”, дебди. Ўзимиз яшаётган Марғилонга ҳам қанча қамалган йигитларнинг ўлиги келди, ҳеч ким ҳеч нарса қила олмаяпти-ку?!”- дейди марғилонлик ёш келин.\nМаҳбусларга нисбатан бундай қийноқ, ҳақоратлар ҳақида оммавий ахборот воситаси, масалан, “Озодлик” радиосига айтиб, ҳаққини талаб этишга журъат қиладиган ота-оналар доираси ҳам кундан-кунга қисқариб бормоқда. Жазони ижро этиш бош бошқармаси остонасидан ноумид қайтган ота-оналар панжара ортидаги ваҳшийлик исканжасида ожиз қолган яқинлари янада кучлироқ қийноқларга солиниши мумкинлигидан қайғурмоқда.\nЖазони ижро этиш бош бошқармаси эса ОАВнинг ҳам қийноқлар ҳақидаги мурожаатларини жавобсиз қолдириб келади. Бунинг устига, бошқарма мустақил ҳуқуқ ҳимоячилари ва халқаро ташкилотларни ўз назоратидаги қамоқхоналарга яқин йўлатмайди. Жумладан, Халқаро қизил хоч жамиятининг ўзбек қамоқхоналарига кириш борасида ўтказаётган музокаралари ҳам ҳунузгача натижа бергани йўқ.\n“Ўзбекистон қамоқхоналарини инспекция қилишни 2004 йилда тўхтатганмиз. Ташкилотимиз қамоқхоналарни умумэътироф этилган мезонлар асосида текширади. Бизга алоҳида-алоҳида эмас, балки барча маҳбуслар билан суҳбат қуриш ва барча қамоқхоналарни инспекция қилиш имкони берилиши керак. Ҳозир Ўзбекистон раҳбарияти билан бу борада музокараларни давом эттиряпмиз”,- дейди Халқаро қизил хоч жамияти вакиласи Анна Нелсон.


Компьютерда кўп ишлайсизми? Унда бу қизнинг ҳикоясини эшитинг — Фарғона шифокори\n17.08.2019 17.08.2019 fsh.uz\nБьянка умрининг аксар қисмини банкда — чироқ ва ўнлаб компьютерлар нури остида ишлаб ўтказди. Кейинчалик фаолият турини ўзгартиришга қарор қилди ва косметологияга менежер бўлиб ишга жойлашди. Бьянка ҳар куни атрофидагилардан териси ундоқ, ранги бундоқ экан, деган гапларни эшитавергач, ниҳоят, қизиқувчанлиги устун келди, деб ёзмоқда «xabar.uz».\n«Менинг терим бунчалик даҳшатли ҳолатда эканини билмаган эдим… Бу кўк нур қуёш нуридан анча хавфлироқ экан», — деди у.\n← Унутилмаган, аммо ўрганилмаган аллома Ибн Синога муносиб авлод бўла оляпмизми?\n“Халқ саломатлиги – мамлакат келажаги” мавзусида тиббий кўрик ўтказилди →\n25.02.2020 fsh.uz 12\n03.10.2018 fsh.uz 481\n01.05.2016 fsh.uz 643


Сана: 20 Марть 2017 Курилди: 825 Изоҳ: 0\nОдатда Наврўз байрамида сумалак, ҳалим каби миллий таомлар тайёрланади. Ҳалимнинг ҳам, сумалакнинг ҳам асосий масаллиғи буғдой саналади. Қадимдан қишдан кейин баҳорги “илик узилди” даврида ҳам дармондориларга бой гиёҳлар униб чиққунича ундирилган донли ва дуккакли ўсимликлардан турли таомлар тайёрланган.\nБугунги саҳифамизда сизга буғдойнинг фойдали хусусиятлари ҳақида маълумот берамиз.\nҚадимда турли халқлар ундирилган буғдой, жавдар, тариқ, сули, арпа ва дуккаклилар (мош, ловия, нўхат, ясмиқ, яшил нўхат, соя) ерёнғоқ, писта уруғи шифобахш хусусиятга эгалигини яхши билган. Ундирилган донли ва дуккакли ўсимликлар таркибида калий, калций, кремний, хром, селен, мис, рух, темир, йод, B5, E, C, D, P витаминлари ва фолий кислотаси кўп бўлади.\nБуғдой овқат ҳазм бўлишини яхшилайди. Организмдаги холестерин миқдорини бир маромда ушлайди. Таркибидаги Е витамини туфайли зарарли холестерин миқдорининг камайишига, қорин дам бўлишининг олдини олишга ёрдам беради.\nБуғдойдан тайёрланган таомларни истеъмол қиладиган кишиларда мия фаолияти, юрак қон томир тизимида ижобий ўзгаришлар сезилади.\nТаркибидаги фойдали моддалар инсондаги қувват манбаини тиклаб туради.\nБуғдой кепаги озишга ёрдам беради. Истеъмол чоғида буғдой кепаги организмдаги ёғни шимади ва ҳазмни яхшилайди.\nБуғдой таркибидаги пектин моддаси ошқозондаги хавфли ва зарарли моддаларни шимади, ошқозонда пайдо бўлган яллиғланишларнинг тез битишига кўмаклашади.\nУшбу дон маҳсулотидаги Е витамини ва селен моддаси қариш жараёнини секинлаштиради.\nВ12 моддаси асаб тизимини яхшилайди.\nБуғдой таркибида В12 моддаси ва фосфорнинг кўплиги инсоннинг ўз руҳий ҳолатини тўғри бошқара олишига ёрдам беради.\nУндаги фитоэстрогенлар саратоннинг баъзи турлари, хусусан, кўкрак, бачадон ва простата саратони ривожланишининг олдини олади.\nБуғдойдаги магний моддаси ва F витаминининг ўзаро таъсири қондаги қанд миқдорини бир маромда ушлаб туради.\nКалий моддаси эса танадаги мушаклар, шу билан бирга, юрак мушакларининг иш фаолиятини яхшилайди.\nКўкартирилган буғдойнинг суви юзга суртилса, юздаги доғлар, ажинларни кеткизади. Тери силлиқлашиб, оқаради.\n3 мм. узунликдаги ундирилган оқиш рангдаги буғдой майсасининг шарбатидан ярим-бир стакандан ҳар куни наҳорда оч қоринга бир ой давомида истеъмол қилиш организмни ортиқча ва зарарли хилтлардан тозалайди.\nМеъда ва ўн икки бармоқ ичак яра касалликлари мавжуд беморларга бу маҳсулот тавсия этилмайди. Шунингдек, ушбу шифобахш табиий неъмат истеъмол қилинган даврда сутли маҳсулотлар, асал, гул чанги, мўмиё, женшень (“олтин илдиз”) кабилардан парҳез қилиш зарур.\nХалқ табобатида ундирилган оқиш майса хавфли ва хавфсиз ўсмалар, турли шишлар ва ёғли тиқилмаларнинг сўрилиб кетиши учун тавсия этилади. Чунки организм хилтлардан тозаланса, турли яллиғланиш ўчоқлари ўз-ўзидан сўрилиб кетади.\nКалит сўзлар: қилиш, яхшилайди буғдой, яхшилайди, шифобахш, шимади, холестерин, хилтлардан, хавфли, фойдали, ундирилган донли, ундирилган, турли, туради, таркибидаги, таркибида, таомлар, тайёрланган, тавсия, сўрилиб, селен


29.06.21 17:23\tmsk\nИГИЛни тор-мор қилиш Глобал коалицияси вазирларининг мажлиси. ru.usembassy.govсайти архив фотосурати\nДАИШ/ИГИЛ (ИД, «Ислом давлати» — РФда тақиқланган террорчи ташкилот) ни тор-мор қилиш Глобал коалицияси вазирлари мазкур ташкилотнинг Африкадаги гуруҳлари минтақага хавф солаётганидан хавотирда эканини маълум қиладилар. Кейинги икки йил ичида Рим шаҳрида илк бор ўтказилган учрашувнинг қўшма баёнотида шундай дейилади.\nКоалиция аъзоларини ИГИЛнинг Сахел ва Шарқий Африка минтақасидаги фаолияти безовта қилмоқда. «Коммерсантъ»га кўра, гап Буркина-Фасо, Мавритания, Мали, Нигер, Чад ва Мозамбик ҳақида бормоқда. Учрашувда Марокаш Ташқи ишлар вазири Носир Бурита кейинги беш йил ичида Африка ҳудудида содир этилган терактларнинг сони 19 бараварга ошганини айтди. Ўтган ҳафтада Малида тинчликпарвар кучларга қарши уюштирилган ҳужум (15 та одам яраланган) ва Буркина-Фасо қишлоғида 130 нафар одамнинг ўлдирилиши бунга яққол мисол бўла олади, деб ёзади нашр. Шу муносабат билан Италия ТИВ раҳбари Луижи Ди Майо қитъа мамлакатлари вакиллари иштирокида Африкада терроризмни олдини олиш ишчи гуруҳини тузишни таклиф этди. Ташаббусни Қўшма Штатлари қўллаб-қувватлади.\nҲужжатнинг катта қисми Ироқ ва Суриядаги вазиятга бағишланган. ИГИЛнинг «афғон» шўъбаси Афғонистон ҳукуматининг Ироқ ва Левант ислом давлатининг (ИГИЛ-Х) «Вилояти Хуросон»ига қарши курашида бир марта тилга олинган.\nВазирлар ўз мурожаатида Ироқ ҳукуматининг ДАИШ/ИГИЛ қолдиқларига қарши курашини юқори баҳоладилар. Ҳужжатда Суриянинг ИГИЛдан озод бўлган ҳудудларида барқарорликни таъминлашда БМТ Хавфсизлик кенгашининг 2254 резолюцияси параментрларига мувофиқ умумсурия сиёсий тартибини ўрнатиш зарурлигига урғу берилади.\nТАСС хабарига кўра, вазирлар учрашувида АҚШ Давлат котиби Энтони Блинкен ИДнинг 10 мингга яқин собиқ аъзолари курд жангариларининг «Сурия демократик кучлари» деб номланган ташкилоти назоратидаги лагерларда ушлаб турилгани ва Қўшма Штатлари бунга «йўл қўйиб бўлмайди» деб ҳисобланишини таъкидлади. Унга кўра, каолицияга аъзо давлатлар мазкур одамларнинг ўз ватанларига қайтишлари учун чоралар кўриши керак. «Коммерсант»даги мақолада учрашув иштирокчилари АҚШнинг ҳақ эканини тан олишини, бироқ Ислом давлати жангариларини ўз ватанларига қайтариш таклифи кўпчиликка хуш келмагани айтилади. «Фақат 25 давлат ўз фуқароларини қайтариб олишга рози эканини билдирди, кимдир — тўлиқ, кимдир — қисман. Жангарилар ва уларнинг оила аъзоларини репатриация қилинишига Буюк Британия ва Франция қарши чиқди. Кимдир фақат аёллар ва болаларни олиб кетишга, Россия каби давлатлар фақат болаларни олиб чиқиб кетишга рози бўлган», — деб ёзади нашр.\n«Шунингдек, вазирлар Суриянинг шимоли-шарқий ҳудудида ДАИШ/ИГИЛ жангарилари ва уларнинг оила аъзоларига доир масала қаттиқ хавотир уйғотаётгани, ушбу муҳим муаммони ҳал этишда «етти ўлчаб, бир кесиш лозим»лигини таъкидлайдилар», — дейилади ҳужжатда.\n«Коалиция бутун дунёда ДАИШ/ИГИЛни батамом тор-мор қилиш учун бор куч-қувватни сарфлаш зарур эканини тасдиқлайди. Глобал коалиция ҳарбий, сиёсий, контртеррор, молия ва ҳуқуқ-тартибот соҳаларида етарли муваффақиятларга эришолган мустаҳкам инструмент эканини исбот қилолди», — деб таъкидланади қўшма баёнотда.\nКоалиция вазирларининг кейинги учрашуви 2022 йил июнь ойида бўлиб ўтиши кутилади. Ўтган йил коронавирус пандемияси сабаб коалиция учрашуви амалга ошмаганди. Бу йил каолиция таркиби Марказий Африка Республикаси, Конго демократик республикаси, Мавритания ва Яман ҳисобига кенгайди.\n«Толибон» трансафғон темир йўлини Ўзбекистон билан биргаликда қуриш истагини билдирди\nАмерикаликлар уюштирган авиазарба натижасида бир оиладан тўққиз киши ҳалок бўлган\nАфғонистон билан давлат чегарасидаги вазият ҳақида\nАшраф Ғани собиқ Шимолий альянс етакчилари билан толибларга қарши курашни муҳокама қилди\nАфғон журналистларини ҳимоя қилишга чорловчи мурожаатномани ўнлаб машҳур одамлар имзоладилар\nБМТ Афғонистонда уч кунлик жанг оқибатида 163 та бола жабрланганини маълум қилади\nТолиблар АҚШнинг муваққат ҳукуматга доир режасини инкор қилдилар\nТолиблар Афғонистон шимолида Дўстум уйини ёқиб юбордилар


Раҳимжон Ғофуров: "Ҳар бир ғалабанинг тагида катта меҳнат ётади" / CHAMPIONAT.asia\nРаҳимжон Ғофуров: "Ҳар бир ғалабанинг тагида катта меҳнат ётади"\nТеглар : НавбаҳорU-21 биринчилигиРаҳимжон Ғофуров\nU-21 биринчилиги 5-туридан ўрин олган “Навбаҳор” (U-21) - “Cурхон” (U-21) (3:0) учрашувидан сўнг мезбонлар мураббийи Раҳимжон Ғофуров “championat.asia” сайтига интервью берди.\nАсосий вазифамиз ёш футболчиларни тажрибасини ошириш, уларни катта футболга тайёрлашда иборат. Бу борада астойдил ҳаракат қилмоқдамиз. Ҳар бир футболчини келажакда яхши футболчи бўлиб етишиши ўзига боғлиқ.\nМақсадимиз имкон қадар турнир жадвалида юқори ўринларни эгаллаш. Бугун мана ғалаба қозондик, бу ғалаба ҳам осонликча қўлга киритилмади. Ҳар бир ғалабанинг тагида катта меҳнат ётади, бугун машғлуотларда ишлаган услубларимиз фойда берди деб ўйлайман.


"Шабаб Ал-Аҳли" финалда ғалаба қозонди. Машариповдан "Паненка" услубида гол! - Zamin.uz\nФорс кўрфази кубоги финал учрашуви бўлиб ўтди. "Шаржа" ўйингоҳида кечган баҳсда "Шабаб Ал-Аҳли" пенальтилар сериясида "Ал-Наср" устидан ғалаба қозонди.\nФинални Жалолиддин Машарипов асосий таркибда бошлаб, тўлиқ ҳаракат қилди. Одил Ҳамробеков эса захирада қолдирилди.\nУчрашувнинг асосий дақиқасида жамоалар 0:0 ҳисобида дуранг ўйнади. Сўнгра ғолиб пенальтилар сериясида аниқланадиган бўлди. Серияни икки жамоа ҳам муваффақиятсиз бошлаганига қарамай, омад Машарипов жамоасига кулиб боқди. Жалолиддин жамоасининг сўнгги голига муаллифлик қилди. У 11 метрлик зарбани "Паненка" услубида ижро этди.\nУнда "Шабаб Ал-Аҳли" жамоасининг пенальтилар сериясидаги ғалабаси кузатилди. Қайд этиш керак, Жалолиддин Машарипов учрашувда тўлиқ ҳаракат қилиб, пенальтилар сериясида гол урган бўлса, Одил Ҳамробеков майдонга туширилмади.\n"Шабаб Ал-Аҳли" - "Ал Наср" 0:0 (пен. серия 5:4)\nПенальтилар: Карлос Эдуардо (ноаниқ, 0:0), Тозе (ноаниқ, 0:0), Ҳамдан ал-Камолий (1:0), Габриэль Валентини (1:1), Игорь Жезус (ноаниқ, 1:1), Себастьян Таглиабюэ (1:2), Муҳаммад Жума (2:2), Маҳмуд Ҳамис (2:3), Юсуф Жобир (3:3), Райан Мендес (ноаниқ, 3:3), Абдулазиз Санқур (4:3), Яқуб ал-Балуши (4:4), Жалолиддин Машарипов (5:4), Муҳаммад Айид (ноаниқ, 5:4).\n"Шабаб Ал-Аҳли": Мажид Носир, Волид Аббос (Юсуф Жобир, 56), Абдулазиз Ҳусайн, Муҳаммад Марзуқ, Ҳамдан ал-Камоли, Карлос Эдуардо, Мажид Ҳассан, Федерико Картабия (Абдулазиз Санқур, 87), Абдуллоҳ ал-Нақби (Муҳаммад Жума, 69), Жалолиддин Машарипов, Игорь Жезус.\n"Ал Наср": Аҳмад Шамбих, Маҳмуд Хамис, Муҳаммад Айид, Саид Сувайдан, Глаубер, Райан Мендес, Тариқ Ҳассан, Мехди Абид (Габриэль Валентини, 90+1), Диа Саба (Яқуб ал-Балуши, 43), Тозе, Себастьян Таглиабюэ.\nЧетлатишлар: Муҳаммад Марзуқ (82), Глаубер (36).\nҲамюртларимизни чемпионлик билан табриклаймиз! “Замин” янгиликларини “Youtube”да кузатиб боринг\nЯнгиликлар » Спорт » "Шабаб Ал-Аҳли" финалда ғалаба қозонди. Машариповдан "Паненка" услубида гол!


Контракт пулига йўналтирилган даромадлар учун бериладиган солиқ имтиёзидан кимлар ва қай тартибда фойдаланади? - Hudud24.uz\nЯнгиликларМаҳаллийКонтракт пулига йўналтирилган даромадлар учун бериладиган солиқ имтиёзидан кимлар ва қай тартибда...\nКонтракт пулига йўналтирилган даромадлар учун бериладиган солиқ имтиёзидан кимлар ва қай тартибда фойдаланади?\nАка-ука, опа-сингил, амма-хола, амаки-тоға, васий ва бошқаларнинг таълими учун тўловларда ушбу имтиёз қўлланилмайди.\nТаълим учун тўлов қуйидагилар ҳисобидан амалга оширилганда солиқ чегирмаси тақдим этилади:\n• ўз маблағлари;\n• жисмоний шахсга тижорат банклари томонидан берилган таълим кредитлари;\n• юридик шахслар томонидан жисмоний шахсларга қайтариш шарти билан берилган маблағлари (ссудалар);\n• тўлов ойлик иш ҳақидан эмас, мустақил амалга оширилганда, солиқ органига жами йиллик даромад тўғрисидаги декларацияни топширган ҳолда солиқ чегирмасидан фойдаланиш мумкин.\nБунда, солиқ чегирмасига бўлган ҳуқуқни тасдиқлаш учун ариза орқали қуйидагилар тақдим этилади:\n• ОТМ тўловли-контракт асосида ўқиш тўғрисида шартнома нусхаси;\n• олий ўқув юртлари ҳисоб рақамига пул маблағларини тўланганлигини тасдиқловчи ҳужжатлар нусхаси;\n• шахсни тасдиқловчи маълумотлар.\nСолиқ чегирмаси давлат солиқ хизмати органлари орқали жисмоний шахснинг жами йиллик даромади тўғрисидаги декларацияни тақдим этиш йўли билан ҳамда солиқ тўловчининг ёзма аризасига биноан тўлов манбаида — иш берувчи томонидан ҳам берилиши мумкин.\nЭслатиб ўтамиз, жами йиллик даромадингиз тўғрисидаги декларацияни солиқ инспекциясига шахсан ташриф буюриш ёки почта орқали буюртма хатда юбориш ёхуд солиқ тўловчининг шахсий кабинети орқали электрон шаклда тақдим этишингиз мумкин.


НАТО Бош котиби Байден билан Хитой масаласини муҳокама қилди | Qalampir.uz\nНАТО Бош котиби Байден билан Хитой масаласини муҳокама қилди\nОлам\t08 Июнь 12:53 2620\nНАТО Бош котиби Йенс Столтенберг АҚШ Президенти Жо Байден билан Хитойга нисбатан сиёсатни муҳокама қилди. Байден билан Оқ уйда бўлиб ўтган учрашувдан сўнг Шимолий Атлантика альянси раҳбари журналистларга жорий йилнинг 14 июнь куни Брюсселда ўтказилиши режалаштирилган НАТО саммитининг кун тартибида Хитой масаласи ҳам борлигини айтди.\nСтолтенберг яқин орада Хитой дунёдаги энг йирик иқтисодиётга айланишига ишонч билдирган.\n“Бироқ Хитой бизнинг қадриятларимизга қўшилмайди. Хитой Гонконгдаги демократик намойишчиларга қандай тўсиқ қўяётганини, уйғурларга қандай муносабатда бўлганини, қўшниларига босим ўтказаётганини ва Тайванга таҳдид солаётганини кўриб турибмиз”, дейди НАТО Бош котиби.\nУнинг сўзларига кўра, томонлар Россия, глобал терроризм, кибер таҳдидлар ва иқлим ўзгаришининг хавфсизликка таъсири масалаларини ҳам муҳокама қилди\n“Байден кўпроқ НАТОнинг келаси ҳафта Брюсселда бўлиб ўтадиган саммитига тайёргарлик ҳақида гапирди. Биз узоқ кутилган саммит кун тартибига Иттифоқни янада мустаҳкамлаш масаласини киритишга келишиб олдик”, дея давом этди Столтенберг.\nНАТО Бош котиби қудратли иттифоқ нафақат Европа давлатлари, балки АҚШ учун ҳам фойдали эканини таъкидлади.\n“Ҳеч бир қудратли давлатнинг НАТОда АҚШ каби дўстлари ва иттифоқчилари йўқ. Жаноб Байденни Брюсселда кўришни орзиқиб кутаман. Биз жуда ижобий учрашув ўтказдик”, дейди у.\nШунингдек, Столтенберг ҳам Байденнинг НАТО саммитидан кейин Путин билан учрашиш қарорини олқишлади.\nАҚШ НАТО Байден\n29 Ноябрь 14:43 64235\n30 Ноябрь 10:55 50643\n29 Ноябрь 17:54 22644\n30 Ноябрь 13:47 20864


ЭКОЛОГИК МАДАНИЯТ НИМА? » "Табиат ва хаёт" газетаси тахририяти расмий веб-сайти\nЭКОЛОГИК МАДАНИЯТ НИМА?\nВилоят Экология ва атроф-муҳитни муҳофаза қилиш бошқармаси мутахассиси\nИнсон ҳамма нарсага қодир. Аммо гоҳида унинг қилмишларидан одамларгина эмас, бутун атроф-муҳит азият чекади, зарар кўради. Унинг эътиборсизлиги, масъулиятсизлиги Она сайёрамизга беписандлиги қимматга тушиши мумкинлигини ўйлаб кўрмайди. Мана оддийгина чиқиндилар масаласини олайлик.\nЎз уйимизни, ўз кўчамиз, ўз маҳалламизни озода тутиш зиммамиздаги қарз бўлишига қарамасдан чиқиндиларни хоҳлаган жойга ташлашга ўрганганмиз. Атроф-муҳитга етказаётган зараримизнинг оқибатларидан асло ташвишланмаймиз. Табиатга бундай ёмон муносабатимизни фарзандларимиз биздан ўрганади. Ўзимизнинг “тажрибамиз” бир куни ўзимизга зиён етказиши хаёлимизга ҳам кириб-чиқмайди. Хуллас, экологик маданият деган тушунчалар кўпчиликка бегона.\nУзоқ умр кўриш, соғ-саломат бўлишни орзу қиламиз, аммо унга амал қилишни унутиб қўйганмиз. Жойларда ўтказилаётган тадбирларда айнан ана шу муаммолар муҳокама қилинади. Аҳолига экологик маданият ҳақидаги тушунтиришлар, атроф-муҳитни ифлослантирмаслик тўғрисидаги танбеҳларнинг самараси унчалик сезилмаяпти. Жумладан, яқинда Кармана тумани Гулобод маҳалла фуқаролар йиғинида тарғибот тадбирлари ўтказилиб, Ўзбекистон Республикаси Маъмурий жавобгарлик тўғрисидаги Кодекснинг 91 –моддасига асосан фуқароларга ноқонуний жойларга чиқинди ташлаганлик учун энг кам иш ҳақининг уч баравари миқдорида маъмурий жавобгарликка тортилишига сабаб бўлиши маҳалла аҳолисига тушунтирилди. Тадбирда маҳалла фуқароларига 44 та огоҳлантириш хатлари тарқатилди.\nТумандаги “Талқоқ” маҳалласида истиқомат қилувчи У. Жалилов ҳам амалдаги тартиб-қоидаларга амал қилмаганлиги, чиқиндиларни дуч келган жойга ташлаганлиги учун энг кам иш ҳақининг 3 баравари миқдорида жарима тўлашга мажбур бўлди.\nШунингдек, тумандаги Фарҳод маҳалласида ҳам ана шундай тарғибот тадбирлари ўтказилган бўлишига қарамасдан фуқаро К. Болтаевга белгиланмаган жойларга чиқинди ташлаганлик ҳолати аниқланиб, унга энг кам иш ҳақининг бир баравари миқдорида жарима қўлланилди. Худди шу маҳаллада истиқомат қилувчи Ҳ. Санаева ҳам маиший чиқиндиларни белгиланмаган жойга ташлаганлиги тўғрисида огоҳлантирилди.\nЎзимиз яшаётган маконни, ўзимиз нафас олаётган ҳавони ифлослантиришдан наҳотки виждонимиз қийналмаса? Экологик маданиятни фуқароларимиз қачон ўрганади?


“Евровидение – 2017” танлови ғолибининг юрагини алмаштиришди - - - www.Voydoda.com - Скачать новинки музыки 2018 бесплатно -\n“Евровидение – 2017” танлови ғолибининг юрагини алмаштиришди\nАвтор: Ies_92uz / Дата: 20 Мар 2018 / Просмотров: 265\nЕвропа қитъасида анъанавий равишда “Евровидение”, деб номланган мусиқали танлов ўтказиб келинади. Ушбу танлов жорий йилда Украинада ўтказилган ва Португалиялик Сальвадор Собрал ғолиб бўлган эди. Кеча, шифокорлар бу қўшиқчининг юрагини алмаштиришди.\nЕвропа қитъасида анъанавий равишда “Евровидение”, деб номланган мусиқали танлов ўтказиб келинади. Ушбу танлов жорий йилда Украинада ўтказилган ва Португалиялик Сальвадор Собрал ғолиб бўлган эди.\nКеча, Португалиялик шифокорлар бу қўшиқчининг юрагини алмаштиришди, деб хабар бермоқда interfax.ru ахборот агентлиги. Лиссабон шаҳрида жойлашган клиника шифокорларининг айтишича, “У бўлиб ўтадиган амалиётнинг қийинлигини ҳам чуқур англаган ҳолда, жарроҳлик амалиётига жуда яхши тайёрланган”. Ҳозирда у ўзини яхши ҳис қилмоқда.\nШифокорларнинг билдиришича, Сальвадор Собралга соғлигини тўлиқ тиклаш учун анча вақт талаб қилинади, шу билан бирга, энди унинг тўлақонли ҳаёт кечириш учун имконият пайдо бор.\n27 ёшли қўшиқчига туғма юрак етишмовчилиги ташхиси қўйилган. Шунинг учун у, “Евровидение-2017” танловида қатнашиши керак бўлган репетицияларда тўлиқ иштирок этмаган, ташкилотчилар ҳам унинг, Киев шаҳрида бўлиб ўтган асосий репетицияда қатнашишига рухсат беришганди. Танлов натижасига кўра, Сальвадор Собрал “икки киши учун сева оладиган” юрак ҳақида куйлаб, танлов тарихидаги рекорд, 758 балл билан биринчи ўринни олган.